
JUŽNOAMERlCKE kordiljere 

Cijelom zapadnom stranom Amerike proteže se 
gorski lanac nazvan Kordiljere (španj. Ćordilleros 
znači lanac). To je zapravo nastavak azijskoga 
gorja, koje od poluotoka Aljaške prelazi na ame- 
ričko kopno *e od kanadskog sjevera seže sve do 
Patagonije u Argentini na američkom jugu. U 
južnoj Americi zove se to gorje i Ande. Diže se 
na granici Argentine i Čile uvis preko 7000 me- 
tara, dakle je mnogo više od najvišega gorja u 
Evropi. Najvišega gorja u Evropi. Najviši vrh 
Aconcagna 7040 m nalazi se na tlu Argentine. 

Kada naši izletnici, koji pođu u rujnu na među- 
narodni euharistijski kongres ii Argentinu (infor- 
macije daje Jeronimski Putnički Odbor, Zagreb, 
Trg Kralja Tomislava 21.), dođu u Buenos Aires, 
ondje će biti u istočnom dijelu Argentine, koji 
nije gorovit. Tko za onih 10 dana boravka u 
Argentini bude pošao na izlete izvap glavnoga 
grada, pohodit će La Platu ili Rosario ili Santa 
Fć, gdje ima dosta Hrvata iseljenika, a tek ako 
tko pođe do Kordobe, sjedišta najstarije argen- 
tinske biskupije (iz g. 1570.), oko 660 km zapa- 
dno od Buenos Airesa, doći će u kraj, gdje zavr- 
šuje argentinska ravan, jer malo dalje već se na- 
laze gore visoke preko 2800 m. Do Kordiljera ne 
će po svoj prilici nitko poći, jer je do njih od 
Buenos Airesa daleko oko 1000 km. Duž Kordi- 
ljera proteže se na zapadnoj obali južne Ame- 
rike država Čile, u kojoj ima i naših zemljaka. 
Sjeveroistočno od Čile je republika Bolivija, koja 
ratuje s Paragvajpm radi kraja Gran ChacO. Taj 
kraj seže i u Argentinu, pa ćemo doskora u »Obi- 
telji« donijeta putopis jednog Hrvata iz toga za- 
nimljivoga kraja južne Amerike. 


SOCIJALNO ZNAČENJE PUTOVANJA I HODOČAŠĆA 



Desno : 

ZAVJETNA PROCESIJ A GRADA ZAGREBA 
K MAJCI BOŽJOJ BISTRIČKOJ 8. SRPNJA O. G. 
Nadbiskup koadjutor dr Alojzije Stepinca sa sve- 
ćenstvom. Iza njega je gradonačelnik dr Krbek i 
drugi odličnici pod zastavom grada Zagreba 


Evo nas baš usred sezone, kad svatko, tkogod 
može, najradije polazi na kakav izlet, na kakvo 
putovanje, proštenje ili hodočašće. Pobjeći ne- 
kud iz mjesta, u kojem neprestano boraviš, istrg- 
nuti se iz monotone svakidašnjice i prekinuti 
začas ustaljeni ritam dnevnog rasporeda. Po- 
bjeći, pobjeći, pobjeći! I eto se ispraznjuju mno- 
gi gradski stanovi, uobičajene večernje i nedjelj- 
ne šetnje brojem su mršavije, svatko rado od- 
lazi, pa biilo to samo načas, u koji drugi kraj, u 
jedan drukčiji život. Priređuju se zajednički iz- 
leti, zajednička hodočašća, različiti tečajevi, for- 
miraju se ferijalne kolonije — a kome nije mo- 
guće niti u jednom od tih pothvata da učestvuje, 
bar će nedjeljom da se makne sa svojim dru- 
štvom nekamo u okolicu. Da, lijepo je malko 
odahnuti od svih onih sitnih briga i šablonizira- 
nih nastojanja, koja nas dovode u doticaj uvi- 
jek s istim licima, s istim vidicima i s istim po- 
slovima. Nekoga će na tom bijegu od dosade i 
jednoličnosti okupirati prirodna ljepota, idilični 
pejsaži, koji u našim grudima bude romantičku 
čežnju, nekoga će povijesni spomenici zamijeti 
mišlju u davne dogođaje, nekoga će novi vidici 
dovesti do novih spoznaja i prisiliti na bogzna 
kakve planove i refleksije o bilokakvim proble- 
mima ličnog i općeg življenja. 

No zanimljivo je psihološko stanje ljetnog 
putnika, koji začas odlaže staro odijelo svoje 
svakidašnjice, da se preobuče u novo, zanimljivo 
je njegovo duševno nastrojenje, koje je odje- 
dnom postalo posve drukčije, pripremno na no- 
ve dojmove, gladno novog života. Ponekad mo- 
že i najmeznatnija vanjska ili slučajna sitnica da 
u duši ljetnog putnika prouzroči najneobičnije 
doživljajne senzacije. Na tom njegovu putu od- 
jednom ga silno zanimaju stvari, koje je inače 
i kod kuće imao priliku da svagdano vidi i pro- 
uči, samo da je htio. No vrijeme i posao i sta- 
lan uobičajeni raspored živovanja nisu to dozvo- 
ljavali . . . Znam mnoge prijatelje, koji na pri- 
mjer od Zagreba poznaju samo one zanimljivo- 
sti, koje su upoznali prigodom euharistijskog 
kongresa ili školskog izleta, premda su već go- 
dinama bili u Zagrebu na studiju: svijesni, da će 
dugo godina, tu studirati, mislili su, da će već 
imati vremena upoznati se sa svim mo- 
gućim stvarima, ali su im sve te stva- 
ri s vremenom postale toliko bliske, 
da su im se činile obične i poznate, 
premda o njima nemaju ni pojma. 

Ljetni putnik naprotiv guta u kratkom 
vremenu neobično mnogo nova i svla- 
dava doživi jajnu građu neobičnom 
asimilacijom. 


Pored užitka prirodnih ljepota, pored zabave 
i odmora, koje doživljujemo na ljetnom putu, 
pored reminiscencija na kulturnu prošlost, ogro- 
mnih dojmova, iskustva i znanja, ljetni izleti, 
putovanja i hodočašća imaju vrlo značajnu so- 
cijalnu ulogu. Na njima ljudi upoznavaju nove 
društvene prilike i dolaze u dodir sa osobama, 
koje inače nikad ne bi upoznali. No što je još 
važnije među tim suputnicima nužno dolazi do 
duhovnog zbliženja. Isti ih cilj vodi, isti su ih 
motivi okupili u jednu grupu — i već u tome 
leži neka jedinstvenost, koja ih veže u drugar- 
sku zajednicu. 

Sigurno ste zapazili, kako na izletu ili na ho- 
dočašću ili na zajedničkom putovanju odjednom 
prestaju ili se ublažuju opore forme društvenog 
saobraćaja, koje nas dijele jednog od drugoga 
i svakog pojedinca zatvaraju u njegov lični i ne- 
pristupačni krug. Čovjek k čovjeku prilazi srda- 
čno i bez okolišanja, kao da mu je stari znanac 
i prijatelj, razgovara s njime o jednom ili dru- 
gom predmetu, koji je duševnosti obojice zdru- 
žio istim interesom, i čini mu se, da nastavlja s 
novim znancem neko davno prekinuto, ali vrlo 
iskreno poznanstvo. Jedan, dva dana zajedni- 
čkog života sa zajedničkim brigama, pod zaje- 
dničkim prilikama, sa zajedničkim interesom i 
dnevnim programom dovoljni su, da zbliže lju- 
de više od dugomjeseonih korespondencija ili 
skoro svakodnevnog susreta na ulici ili u kavani. 

U takvim okolnostima suputnik se osjeća ve- 
zan uz svog suputnika, ćuti potrebu da ga bra- 
ni, da ga zaštiti, da ga pomaže i da mu na bilo- 
koji način bude na usluzi. Doista se ganutljivih 
prizora vidi na skupnim hodočašćima, izletima i 
putovanjima. Svi su pod dojmom nekog novog 
raspoloženja, koje sve ujedinjuje, postali neka- 
ko bolji i nježniji i susretljiviji. Vidiš susjeda da 
traži čašu, a ti mu je već nudiš i veseo si, ako 
tom neznancu možeš nešto da učiniš. 

Pored toga se čovjek privikava podnositi tuđe 
slabosti, opraštati tuđe uvrede i nehotične ne- 
ugodnosti, koje ti je svojom nespretnom naravi 
pribavio. Dosta je bilo prisustvovati ovogodiš- 
njem zavjetnom hodočašću zagrebačkih građana 
u Mariju Bistricu pod vodstvom nadbiskupa- 



koadjutora dra Alojzija Stepinca pa da se pored 
vjerskog momenta zapazi i golema socijalna 
važnost takvog skupnog hodočašća. Hiljade se 
naroda giblj'u kao dugačka zmija pod žarom 
ljetnog sunca, put je prašan i tegotan, ali je 
volja jaka, jača nego inače, jer je dio kolektivne 
volje. Svatko u toj zajednici može više da dade 
i više da podnese, pomaže druga svoga, brine 
se za njega i bdije nad njim: prestale su razlike, 
koje dijele stalež od staleža, više od nižih; je- 
dinstvena je svrha provela jedinstvenost raspo- 
loženja i u socijalnom smislu. 

Slična raspoloženja prate sve one svakogo- 
dišnje hodočasnike u Rim i u Lurd, pa hodoča- 
snike, koji polaze još i dalje: u Svetu Zemlju, u 
Dublin, u Buenos Aires ... A slična se pojava 


S puta po Siciliji 

U Rimu nas zanose osobito tri veličanstvene 
umjetnine, koje znače kulminaciju renesanse: to 
je kupola sv. Petra, slika Posljednjeg suda u va- 
tikanskoj Sikstinskoj kapeli i kip Mojsije u crkvi 
sv. Petra u okovima. To sru najgen’ijalnija djela 
Michelangell'ova. Kolikogod puta staneš pred 
njima i zagledaš se u njih, ne .možeš dosta da im 
se nadiviš i do volje da ih se naužiješ. Ljepotu 
Michelangellove kupole pokušao je dostići slavni 
engleski graditelj Wren gradeći sličnu na lon- 
donskoj katedrali sv. Pavla, pred Michelangel- 
lovim Mojsijem tražio je umjetničko nadahnuće 
među tolikim kiparima s cijeloga svijeta i slavni 
naš Meštrović, a koliki su slikari u Michelangel- 
lovu Posljednjem sudu dobivali u tri posljednja 
stoljeća stvaralački poticaj, teško bi bilo i na- 
brojiti. 

Začudio sam se, kad sam Michelangellovo ime 
čuo i u vezi s jednom od najkurioznijiih zanimlji- 
vosti, što te zadivljuju u Sirakuzi. 

»Upozorujem vas na Dionizijevo uho, kad bu- 
dete razgledavali onaj dio stare Sirakuze, u ko- 
jem se nalazi grčko kazalište i rimski amfitea- 
tar,« rekao je onaj Sicilijanac, s kojim smo se 
vozili od Catanije, kad je vlak već prolazio kraj 
sirakuških bedema slavnog tiranina Dionizija. 

»Uho?« pogledam ga u čudu. 

»Nije to nikakvo pravo uho. To je golema 
špilja široka, čini .mi se, do 10 metara, visoka 
preko 20 metara, a dugačka preko 60 metara. 
Nalazi se odmah u blizini grčkoga kazališta u tzv. 
Rajskom kamenolomu (Latomia del Paradiso). 
Ta je špilja postala slavna po svojoj neobičnoj 
akustici: kad u njoj razdereš komad papira, to 
odjekuje, da ostaješ upravo zapanjen. Veli se, 
da je u tu špilju sirakuški tiranin Dionizije za- 
tvarao svoje političke protivnike, te je njena 
akustika odavala ;i svaki njihov tajni šapat, koji 
su jasno mogli čuti vani postavljeni stražari. 
Kad je dakle slikar Michelangello g .1586. došao 
u Sirakuzu i vidio tu špilju, kojoj ulaz ima do- 
nekle oblik čovječjeg uha, nazvao ju je duhovito 
DionizijeVim uhom, pa je tim nazivom karakte- 
rizirana i uloga te špilje, koju je, kako se veli, 


zapaža i na svim zajedničkim izletima i putova- 
njima bilo po našim krajevima ili po dalekom, 
inozemstvu. Nisu hodočašća važna samo radi 
vjerske svoje svrhe, koja je svakako primarna, 
nisu izleti i putovanja vrijedna da se priređuju, 
samo radi njihove ugodnosti, zabave, odmora i 
užitaka, nego su važna i zato, što je današnjem 
čovjeku i zbog tog socijalnog momenta potrebno 
pobjeći nekad iz monotonih dnevnih uobičajeno- 
sti i s novim društvom doživjeti dio novoga 
svijeta za osvježenje starih i probuđenje novih, 
plemenitih snaga, koje u nama drijemaju i koje 
ponekad čekaju vrlo sitan i neznatan vanjski 
motiv, da se razbukte i donose blagoslovena. 
ploda. 

LUKA PERIN1Ć 


imala u doba najslavnijeg sirakuškog vladara.« 
Tako je govorio onaj naš suputnik Sicilijanac*. 
kad smo se već bili približili sirakuškoj stanici*, 
te se moradosmo od njeg oprostiti. 

Bio sam veoma radoznao na to »Dionizijevo 
uho« i vrloTni je drago bilo, što me, čim sam. 
u Sirakuzi stresao putnički prah sa cipela, str- 
paše u auto i odvezoše do nekadanjega grčkog 
kazališta. Dok sam se tu verao po nekima od 
onih 46 polukružnih stepenica, što se sačuvaše 
od nekadanjih 61 i na kojima je moglo za vri- 
jeme prikazivanja grčkih gluma sjedjeti do 20 
tisuća gledalaca, na najigornjem polukrugu ka- 
zališta stajali su naši putnici, a dvije-tri stepenice 
niže naš sirakuški vodič, postariji čovjek, bez 
brkova, koji se mučio, kako da što biranijom 
nijemštinom pred nama uzveliča staru slavu Sira- 
kuze. Kako se velik dio naših suputnika nije mo- 
gao suzdržati od smijeha (koji je dosegao vrhu- 
nac, kad je ispoređujući grčko kazalište s neda- 
lekim rimskim amfiteatrom mislio, da riječ amfi- 
teatar mora izgovoriti što njemačkije, te mu 
ispade kao »Affentheater«), bivalo je oko njega 
sve manje publike. Da zaustavim bar donekle to 
rasulo njegovih slušatelja, stupio sam mu ja 
bliže i vjerno ga iz blizine pratio i slušao. Tako* 
se uspesmo do onog prirodnog zida iznad kaza- 
lišta, u kojem se nalazi cijeli niz špilja, a sred- 
nja je od tih nazvana špiljom nimfa. 

Tu se okrenuh licem prema kazalištu. Pogled 
mi skliznu niz one skladno u stepenicama pore- 
dane polu'kruge kamenih sjedala prema glumištu 
i ne zadržavajući se dugo na neporecivu čaru, što 
ga taj od zuba vremena nepošteđeni, a ipak tako 
lijepo sačuvani hram klasične grčke kazališne 
umjetnosti — jedan od najvećih, što su ga stari 
Grci uopće izgradili — više nesvijesno nego svi- 
jesno izaziva u duši, spustio se s uzvisine bre- 
žuljka, na kojem se to kazalište nalazi, po rav- 
noj krajini, koja se podno brežuljka rasprostrta 
u daljinu prema jugu. Sunce se sklanjalo prema 
zapadu i obasjavalo intenzivnim blještavim sja- 
jem i ovu staru Sirakuzu, kojoj nad najslavnijim; 
ostatcima ja sad stojim i sanjarim o danima, što- 

tu vidješe Eshila, Pindara, Epiharma, Sofrona, 
Tukidita, Platona i tolike druge velikane grčke 
kulture, i onu novu Sirakuzu, koja ostade do da- 
nas kao njen ostatak ostataka stisnuta na mali 
poluotočić Ortigiju. I u tom sunčevu sjaju, koji 
nam je nakon današnje kiše imao da potvrdi onu 
Ciceronovu u zanosu izrečenu riječ, da sirakuško 
nebo ne pozna dana bez isunca, ukazao mi se taj 
grad, što se tamo na jugoistaku sa svojim mo- 
dernim zgradama poput klina zabio u more, tako 
neznatan, tako jadan prema onoj Sirakuzi prije 
dvadeset i nekoliko stoljeća, koja je nekad za- 
uzimala cijelu visoravan od grčkoga kazališta 
prema sjeveru tri i po kilometra u širinu i preko 
šest kilometara u dužinu, te su njeni bedemi obu- 
hvatali područje od petnaestak četvornih kilo- 
metara. Prostor sadašnjega grada, površinom 
jedva petnaestina prema ostaloj staroj Sirakuzi, 
učinio mi se kao kakva ruka, koju je grad pružio 
u more prijeteći se ispruženim prstom svakom, 
tko bi u nj dirnuo. 

»Tu, gdje stojimo, bio je dio grada, koji se 
zvao Neapolis,« tumačio je vodič, »sjeveroisto- 
čno ise more protezala Ahradina, od nje prema 
istoku i od Neapolisa na sjeveru bila je Tihe, a 
najistočnija je i najviša bila Neapolis, koja je i 
bila prava sirakuška akropola.« 

I upustio se, da nam priča povijest Sirakuze, 
kojoj ime dadoše Feničani po nekoj močvari 
Siraki iz okolice. Kad su Korinćani iz Grčke do- 
šli ,g. 734. prije Krista i osnovali tu svoju nase- 
obinu, bio je grad kao i danas samo na poluoto- 
Čiću (zapravo otočiću, jer je kanalom odijeljen 
od kopna) Ortigiji. Prvi veliki procvat doživjela 
je Sirakuza pod svojim vladarom Gelonom (485. 
do 478. pr. Kr.), koji je grad proširio na novi 
dio, Ahradnu. Njegov nasljednik i brat Jeron 
(478. do 467.) počeo je izgrađivati Neapolis. I 
tako se grad širio, dok najslavniji sirakuški vla- 
dar Dionizije stariji (405. do 367.), iza perzij- 
skoga krarja najsilniji vladar svoga doba, nije 
izgradio Epipolis i opasao cijelo golemo podru- 
čje grada 27 kilometara dugim bedemima. 

»A gdje je Dionizijevo uho?« upitam iznenada. 

»Vidjet ćemo ga, kad pođemo prema amfitea- 
tru,« odvrati on nehajno i nastavi, gdje sam ga 
bio prekinuo. 

U znak prosvjeda udaljio sam se, ali sam ipak 
čuo, što je sve rekao o slavnom Korinćaninu Ti- 
moleonu, koji je g. 343. dbšao sa tisuću vojnika, 
obranio Sirakuzu od Kartažana, zaveo demokrat- 
sku vladavinu te umro 'tu čašćen i slavljen g. 336. 
U nedalekom Timoleonteionu kraj amfiteatra 
mu je grob. Njegovu demokraciju srušio je opet 
tiranin Agatokle (317. db 289. pr. Kr.), pod ko- 
jim je — i još više pod Jeronom II. (276. do 222.) 
veličina i snaga Sirakuze iznova procvala, da već 
deset godina kasnije (g. 212.) nakon trogodiš- 
njeg rimskog opsjedanja padne u ruke Rimlja- 
nima i završi slavu svoju smrću Arhimedovom. 

Kad je vodič spomenuo, da se odavle neko- 
liko stotina metara udaljen nalazi i grob slavnog 
matematičara i fizičara Arhimeda s lijepim dor- 


skim pročeljem, nadao sam se, da če nas pove- 
sti i onamo kao i k Dionizijevu uhu. Prevario 
sam se. Idući malo iza toga od grčkoga kazališta 
prema rimskom amfiteatru, koji je grandioz- 
nošou imao da nadvisi sjaj grčke kulture repre- 
zentirane kazalištem, nagnuo se on kod Raj- 
skoga kamenoloma preko jednog zida i pokazao 
nam u najzapadniji kut kamenoloma: 

»Eno tamo je ulaz u Dionizijevo uho . . .« 

Popeo sam se na taj zid i vidio pod sobom u 
dubini od tridesetak metara bujnu vegetaciju, 
drveće i grmlje, a unaokolo svega strme stijene, 
ali kakvom uhu ništa slično ne vidjeh. Sav razo- 
čaran skočio sam sa zida i požurio za cijelim 
društvom, iza kojega ostadoh posljednji. Zaobi- 
dosmo južnu stranu kamenoloma, zagledah se i 
odanle preko cijele njegove dužine i širine od 
kojih dvjesta metara, ali Dionizijeva uha ne 
vidjeh. 

»Zar ne ćemo do Dionizijeva uha?« upitam 
buntovno, kad se zaustavismo kod amfiteatra. 

»Gdje smo već od njega!« glasio je odgovor. 

»A do Arhimedova groba?« 

»Nema vremena!« odreže tumač, stane na rub 
amfiteatra i počne šaljivom nijemštinom glago- 
ljati onoj nekolicini, koja ga je još htjela slu- 
šati. 

A ja sam zurio u tu eliptičku amfiteatarsku 
grdosiju, koja je veća od amfiteatra u Pompe- 
jima, a samo nešto manja od onog u Veroni. Svi 
su se tumaču smijali, samo on i ja bili smo 
ozbiljni: on zaljubljen u ono, na čem je tumačeći 
lomio nemoguće njemačke izraze, a ja zaokup- 
ljen mišlju na Dionizijevo uho i Arhimedov grob, 
koje mi nije bilo suđeno vidjeti. 

Samo da ne moram slušati, što on kazuje, 
stanem listati po svom »Guidi«, na kojem su, kad 
ga rastvorih, sunčane zrake sa zapada tako ve- 
selo zatreperile. I pade mi pogled na ono mje- 
sto, koje opisuje Dionizijevo uho. Gle, i tu piše, 
da je toj špilji to kuriozno ime dao Michelan- 
gello. Pogledam bolje: jest, Michelangello, ali ne 
Buonarotti, nego da Caravaggio. I u svom ne- 
stručnjačkom poznavanju povijesti umjetnosti 
sjetih se, da su to dva posve različna Michelan- 
gella: Michelangello Buonarotti, t. j. onaj, čiju 
slavu kazuje cijelom svijetu rimska kupola sv. 
Petra, za cijelo je stoljeće stariji od Michelan- 
gella da Caravaggio, koji svojim slikarstvom 
nije umio ni približno da se dovine umjetničke 
visine svog starijeg imenjaka. I eto taj Michel- 
angello da Caravaggio bio je onaj, čija se duho- 
vitost ovjekovječila u Sirakuzi »Dionizijevim 
uhom«. 

Zatvorim knjigu zadovoljan tim otkrićem. I 
u tom zadovoljstvu vozio sam se u kočiji od 
amfiteatra prema predgrađu sv. Lucije ni ne mi- 
sleći više na razočaranje s Dionizijevim uhom i 
pripravljajući se na nove dojmove. 

DR JOSIP ANDRIĆ 

fllllllllllllllllllllllllllllllllllllllllllllllllllllllllllllllllllllllllllll 

n Mf\LF\ ML/ = \DOST“ je najljepši dječji list 
Pretplata na cijelu godinu samo 10 Dinara 

JANINA PJESMA 


(Nastavak) 

»Stara vještica!« plane Garth. »Kako dozvo- 
ljavaju ovakvim stvorenjima, da se zovu majke? 
Mi, koji smo imali nježne i savršene majke, mo- 
rali bismo poraditi, da se izda zakon, koji bi 
branio ovakvo pogrđivanje majčinog imena!« 

Jane ušuti. Poznavala je dirljivu povijest Gar- 
tha i njegove majke udovice, znala je, kako sin 
obožava tu svetu uspomenu. Garth joj je bio 
draži, kad je ovako pokazivao, što krije u srcu 
pod mondenskom vanjštinom, i suzdržala se, da 
ga ne potsjeti, kako ona nije nikad ni tepala 
to slatko ime . . . 

Garth ustane i protegne svoj elegantan stas. 
Jane ga pogleda. Kao što se često događa kod 
onih, koji su u tome prikraćeni, fizička je lje- 
pota pravila na nju dubok utisak, ali to nije ni- 
malo djelovalo na poštovanje, koje je gajila 
prema svojim prijateljima. Garth joj među nji- 
ma nije bio posebni miljenik; bio je naime sta- 
riji nego li većina, a u isti mah tako mlad po 
ćudi, da se Jani pričinjao katkada malko djeti- 
njast. Ali ne možeš o istoj osobi imati dva raz- 
ličita mišljenja, i Jane je u ovom času proma- 
trala Gartha nepristranim udivljenjem umjet- 
nika. 

Garth usprkos svog kićenog odijevanja nije 
bio nimalo umišljen, a kako mu je s druge stra- 
ne sunce udaralo u oči, nije primijetio Janine 
poglede. 

»O, slušajte, miss Champion!« klikne on vra- 
goljasto, »svi su eto otišli, a ja odavno želim da 
govorim slobodno s vama. Dođite, miss Cham- 
pion, meni je ljenčarenje već dozlogrdilo, si- 
đimo do rijeke i ukrcajmo se u čamac. Večera 
je tek na osam sati, a ja sam uvjeren, da se vi, 
čak i za ulogu Velme, možete sasvim lijepo obući 
za pola sata. Vidio sam vas nekom prilikom, 
kako ste to obavili u deset časa. Imamo dakle 
vremena, da veslamo do starog samostana i moći 
ćemo da razgovaramo za vrijeme vožnje. Pomi- 
slite: sive zidine starog manastira, sunce na za- 
padu iza njega, a polje posuto jaglacima spri- 
jeda!« 

Ali Jane ne ustane. 

»Dragi moj Dal,« reče, »od vašeg bi oduše- 
vljenja za stari samostan i za zapad sunca jako 
malo ostalo, kad biste čitav taj put prevalili 
veslajući, a s osobom, koja je tako teška kao ja! 
Osim toga, ja nisam nipošto žena, koja bi mogla 
da mirno sjedi na krmi lađe: ja volim da veslam, 
a naigravši se čitav dan golfa, nemam sad ni- 
kakve volje za to. Konačno, vas ne bi zacijelo 
nimalo veselilo, da me motrite čitavim putem 
znajući, da ja vjerojatno u sebi mislim svoje o 
tome, kako vi baratate veslima!« 

Garth se izvali na naslon svoje stolice, metne 
ruke iza smeđe glave i pogleda Janu svojim lije- 
pim blistavim očima, kao što je čas prije pogle- 
dao vojvotkinju. 

»Vi ste zlovoljni, drugarice moja,« reče pri- 
jazno. »Što vam je?« 


Jane se nasmije i pruži mu ruku. 

»Dragi prijatelju,« odgovori, »vi ste uistinu 
ljubazni kao nitlko. Ne ću više da budem zlo- 
voljna. Istina je, da ja mrzim vojvotkinjine kon- 
certe i da me nimalo ne veseli, da joj poslužim 
kao , iznenađen je’!« 

»Razumijem,« reče Garth sućutno, »ali zašto 
ste se onda ponudili?« 

»Morala sam. Uboga me draga tetka ne moli 
tako često za nešto, a ovog su puta njezine oči 
zaklinjale. Zar ne znate, kako čovjek želi da uči- 
ni nešto za svoje? Ja bih joj čistila cipele, da 
ona to zaželi. Tako je teško boraviti ovdje tje- 
dne i tjedne, a osjećati, da te drže daleko od 
sebe. Kad su jednom njezine stare, tako ponosne 
oči tražile nešto, jesam li mogla da odbijem?« 

Garth odgovori prijateljski: 

»Ne, draga, dakako, da niste mogli. Ne uzru- 
javajte se radi smiješne šale s , iznenađenjem’. 
Ja sam uvjeren, da vi pjevate mnogo bolje, nego 
li itko od prisutnih, premda oni to možda ne će 
primijetiti. Potrebna je jedna Velma, da ih pro- 
budi. Njima će se učiniti, da je Ružarij lijepa pje- 
sma, pljeskat će vam bez pretjerivanja, i to će 
biti sve. Ne tarite sebi glave zbog toga.« 

Činilo se, kao da Jane razmišlja. 

»Osim toga, Dal,« reče, »ne volim nikako da 
pjevam pred takvim slušateljima. Izgleda nekako, 
kao da im otkrivaš svoju dušu. To mi se čini go- 
tovo nepristojno. Po mome mišljenju glazba je 
stvar, koja na svijetu najviše toga otkriva. Trnci 
me podilaze, kad pomislim na tu romancu, a opet 
ne ću moći, a da ne pjevam, kako najbolje znam, 
kad dođe vrijeme nastupu. Zaboravit ću sluša- 
teljstvo. Dajte, da vam ispričam lekciju, koju 
sam dobila od madame Blanche. Pjevala sam 
Bembergovu hindustansku pjesmu, strastvenu 
molitvu hindu-žene Brahmi. Počela sam: ,Brah- 
mo, vjernika bože’, pjevajući tako, kao da vjež- 
bam do re mi. .Stanite!’ viknula je madame 
Blanche najodlučnije. ,Ta što to radite, vi En- 
glezi? Brahma je bog! Nije dakako vaš bog ni 
moj, ali nečiji bog ipak jest. Bog ove pjesme. 
Slušajte!’ Podigla je glavu i zapjevala: ,Brahmo, 
vjernika bože, vladaru gradova svetih.’ Čitavo 
njezino lijepo lice sjalo je žarom vjere, koji je 
dirao u srce. Nikada nisam zaboravila te lekcije. 
Mislim, da nakon toga nijesam ništa više pjevala 
banalno.« 

»Dobro,« reče Dalmain, »ja volim oduševlja- 
vanje za bilo koji oblik umjetnosti. Ne marim ni- 
kada da naslikam jedan portrait, ako ne oboža- 
vam ženu, koja mi sjedi kao model.« 

Jane se nasmiješi. Razgovor je skretao upra- 
vo onamo, kamo je ona željela. 

»Dal, dragi mladiću,« poče ona, »vi redom obo- 
žavate tolike osobe, da se mi, vaši stari prija- 
telji, kojima je vaša istinska sreća na srcu, bo- 
jimo, da vi nikada ne obožavate iz onog pravog 
razloga . . .« 

Garth prasne u smijeh. 

HRVATSKE SELJANKE 
PERU RUBLJE NA POTOKU 
Slika iz okolice Zagreba 
Foto Đuro Griesbach 



»Ah! i vi ste kao druge!« usklikne. »Zar dakle 
mislite, da obožavanje i divljenje znači nužno 
vjenčanje? Držao sam, da je vaše mišljenje raz- 
boritije i . . . muškije.« 

»Dragi moj, vaši su prijatelji odlučili, da se vi 
morate oženiti. Sami ste. Imate krasan stan. Na 
putu ste, da vas sve ove nepametne ludice, koje 
trče za vama, razmaze do kraja. Dakako, mi zna- 
mo, da vaša supruga mora biti divna. Ali svaka 
nova božica, kojoj vi slikate portrait, izgleda kao 
da posjeduje sve moguće odlike, i kad biste je 
vi oženili, mjesto da se zadovoljite time, da je 
naslikate, možda bi i nadalje ostala savršena.« 

Učinilo se, kao da Garth, namrštivši obrve, 
važe ove riječi. 

»Ljepota je konačno,« izusti, »stvar vanjštine, 
ja je gledam i ja joj se divim. Ja je želim i ja je 
slikam. Kad je naslikam, postala je moja, i ja 
primijetim, da ne marim više za nju. Dok slikam 
portrait jedne žene, ja tražim njezinu dušu, htio 
bih da je prikažem na platnu. I, znate, miss 
Champion, otkrio sam jedno: lijepa žena nema 
uvijek lijepu dušu!« 

Jane ne reče ni riječi: nije nipošto željela da 
raspravlja o duši drugih žena. 

»Ima jedna, koja mi se čini savršena,« nastavi 
Garth. »Jesenas ću naslikati njezin portrait. 
Uvjeren sam, da je njezina duša isto tako kra- 
sna, kao i njezina slika.« 

»A tko je ta?« 

»Lady Brand.« 

»Flower!« klikne Jane. »Zar vam se uistinu 
čini tako privlačiva?« 

»Ah, prekrasna je!« uzdahne Garth s pobožnim 
zanosom. »Gotovo nije dopušteno, da netko bu- 
de tako blizu savršenstva. Znate li vi, miss Cham- 
pion, da meni savršena ljepota zadaje bol?« 

»Čini mi se,« primijeti Jane, »da tuđa žena ne 
bi smjela ovako djelovati na vas.« 

»Ali, draga drugarice,« klikne začuđeno Garth, 
»ne radi se o tuđoj ženi u ovom mojem osje- 


ćaju. Livada puna cvijeća u svijetlu zore pra- 
vila bi na mene isti dojam. Kad dovršim njezin 
portrait, kad time iskažem doličnu počast nje- 
zinoj ljepoti, kakva je u mojim očima, spast će 
mi jedan teret s duše. Dosad sam je slikao samo 
napamet, ali sjedit će mi u listopadu.« 

»Kako to mislite , napamet’?« upita Jane. 

»Da, ja vrlo mnogo slikam napamet. Kad vi- 
dim na nekom licu neki izvjesni pogled, koji me 
uvodi u nutrinu, ispod površine, mogu čitavih 
nekoliko tjedana da naslikam to lice napamet. 
Mnoge moje najbolje studije izrađene su na ovaj 
način. Kult ljepote za mene je religija!« 

»Ali religija bez Boga!« pouči ga Jane. 

»Ah, ne! Svaka prava ljepota dolazi od Boga 
i vraća se k Njemu. Imao sam negda nekog sta- 
roga prijatelja, koji je tvrdio, da bolest dolazi 
od vraga. Ja nisam nikada povjerovao u to, a 
posljednje godine života moje majke dokazale 
su mi, da patnja može postati blagoslov za dru- 
ge, i da je možemo podnositi na veću slavu Božju. 
Ali uvjeren sam, da svaka prava ljepota izvire 
iz božanskoga vrela, i zato je kult ljepote za 
mene religija. Niši a zlo nije nikada bilo savršeno 
lijepo; ništa dobro nije uistinu ružno.« 

Jane se nasmiješi promatrajući ga: ožaren svi- 
jetlom zapada Garth je i sam bio savršeni pri- 
mjerak muške ljepote, i samo to, što kod njega 
nije bilo ni traga kakvoj umišljenosti, dozvolja- 
valo mu je, da ovako slobodno govori o takvom 
predmetu sa ženom, koju je među njegovim pri- 
jateljicama ljepota najmanje obdarila. Bilo je u 
tome neke ironije, koja se svidjela Jani. 

»Prema tome, Garth,« opet će ona, »osobe, 
koje nisu lijepe, ne mogu da budu ni kreposne?« 

»Ne biti lijep, ne znači biti ružan, to sam na- 
učio još kao dijete. Majka me je bila povela da 
slušam nekog čuvenog propovjednika. Kad sam 
ga najprije ugledao, učinio mi se najružniji čo- 
vjek, kojega sam ikada vidio. Načinio je na mene 
dojam strašnoga gorile, i ja sam se bojao onog 

časa, kad će on ustati i pogledati nas. Ali kad 
je počeo da govori, njegovo lice kao da se pre- 
obrazilo. Dobrota i nadahnuće odražavale su se 
na njemu, te je njegovo lice postalo slično licu 
anđela. Nikada mi se više nije učinio ružan. Lje- 
pota njegove duše izbijala je u svijetlim zrakama 
napolje, preobrazujući materiju. Premda sam 
tada bio još dijete, shvatio sam. Naravno, rugoba 
njegovih crta nije mogla da se promijeni, ali bo- 
žanski ih je osmijeh obasjavao. Razumije se, da 
takvu vrst lica ne bi čovjek zaželio, da je ima 
svaki dan pred sobom kod stola, ali to u ovome 
slučaju nije, srećom, dolazilo u obzir. Jer, pri- 
znajem, da me netko na to prisili, za mene bi 
to bilo pravo mučeništvo ... Od toga dana, taj 
je čovjek ostao za mene dokaz, kako dobrota 
ne može nikada da bude ružna, te kako božan- 
ska ljubav i inspiracija, osvijetle li i najnepravil- 
nije crte, podaju ovima neku časovitu ljepotu, 
koja ostavlja nezaboravnu uspomenu!« 

»Razumijem,« potvrdi Jane, »a to iskustvo, 
koje ste tako rano doživjeli, mora da vam je 
bilo veoma korisno. Ali vratimo se na važno pi- 
tanje lica, koje ćete vi morati da imate svaki 
dan pred sobom kod stola. To ne može da bude 
lice lady Brand niti opet Myrino; ali vi dobro 
znate, da imamo u vidu jedno divno lice, koje bi 
imala da zapane ta čast,« dovrši Jane ciljajući 
time na neku lijepu Američanku, s kojom su 
Gartha dovodili u vezu. 

»Nemojte izustiti ničijeg imena, molim vas!« 
klikne Garth živo. »Strašno mi je neugodno, da 
slušam, gdje se uvlači ime neke djevojke u ova- 
kav razgovor.« 

»Dobro, dragi prijatelju, ja poštivam vaše ob- 
zire. Ali vi ste dotičnu osobu već proslavili ski- 
com, koju ste o njoj naslikali, a govori se, da 
kanite jesenas stvoriti novi, izrađeniji njezin por- 
trait, zar ne? Vi dobro znate, Dal, da joj se vi 
neizmjerno divite. Ona je dražesna, ona je ča- 
robna, ona dolazi iz zemlje, gdje se žene ističu 
nekom pikantnošću, kojoj nema para. A u iz- 
vjesnom smislu i vi ste sami tako jedinstveni u 
svojoj vrsti, da vam treba žena obdarena nekom 
originalnošću. Ne znam, u kolikoj mjeri može 
da na vas upliva mišljenje vaših prijatelja, ali će 
vam, bez obzira na to, biti zacijelo ugodno da 
čujete, kako svi odobravaju vaše udvaranje toj 
— hoćete li da tako kažemo? — ljepotici sa 
, zvjezdanom zastavom’«. 

Garth Dalmain posegne za svojom kutijom ci- 
gareta, izvadi jednu cigaretu i zadrži je među 
prstima motreći je zamišljeno. 

»Pušite samo,« reče Jane. 

»Hvala,« odgovori Garth. 

A nakon nekoliko časaka šutnje nastavi. 

»Uistinu je prijateljski od vas, miss Champion, 
što se trudite da mislite na sve to i da mi to go- 
vorite. Smijem li vam dati dokaz moje zahval- 
nosti time, da vam razložim, gdje leže moje po- 
teškoće? Zapravo im ni sam nisam točno nikad 
pogledao u lice, ali mislim, da ću vam ih moći 
ipak rastumačiti.« 


Ponovo nastade dugi tajac. Garth je pušio i 
mirovao. Jane je čekala. Šutnja je bila jako po- 
vjerljiva i puna obećanja. Konačno je Garth ipak 
prekine. 

»Dvije žene, jedine dvije žene, koje su u mome 
životu nešto značile, tvore za mene ideal, ispod 
kojega se ne mogu spustiti. Jedna je moja maj- 
ka, sveta uspomena, a druga stara Margery 
Grann, koja je bdjela nad mojim djetinjstvom, 
a danas mi je gazdarica i savjetnica: njezino vjer- 
no srce i stalna odanost nastoje da me održe 
dostojnim mile uspomene one, koje sam bio 
lišen u času, kad sam postao čovjek. Margery 
boravi u Gleneesh-Castle-u: kad se ja vraćam 
onamo, nju najprije ugledam, čim otvorim vra- 
ta halla. Tada mi se čini, kao da mi je tek sedam 
godina, i objesim joj se oko vrata! Ja se vama 
ne sviđam, miss Champion, kad mislim, da mi 
je sedam godina, ali staroj se Margery sviđam! 
Onoga dana, kad ja dovedem u Gleneesh gospo- 
daricu i predstavim je mojoj Margery, njezine će 
stare oči zacijelo pokušati da je vide u najljep- 
šem svijetlu, njezino staro srce ne će imati dru- 
ge želje, nego da je ljubi i služi; ali -ja hoću, da 
starica upozna novu gospodaricu dostojnom svog 
ideala i moga, onakve kršćanske, kakova je bila 
moja majka! Premda je to prilično nevjerojatno, 
pomisao na staru Margery zadržala me je ne je- 
dnom, kad sam podlijegao nekom utjecaju, za 
koji se činilo, da će odlučiti mojom sudbinom; 
ne jednom mi se učinilo kao da čujem glas 
one, koja je upravljala mojim dječjim koracima, 
gdje mi govori: ,Što, master Garthie, zar je to 
vaša odabranica, koja bi imala da popuni mje- 
sto moje drage gospođe?’ Nema sumnje, ovo 
bi se većini naših prijatelja učinilo strašno smi- 
ješno, ali Margery je kao neko živo utjelovljenje 
moje savjesti, kad nisam zaslijepljen strašću ili 
kad moj kult ljepote ne otupi savjest! Nemojte 
misliti, da je Margery neprijateljica ljepote, na- 
protiv, ona bi je smatrala neophodno nužnom 
kod moje supruge, ja to znam, ali njezina in- 
tuicija prodre brzo ispod površine. Da se poslu- 
žim krasnom metaforom svetoga Pavla, ona 
vidi nevidljivo! Čudno je to, da vam ja pripovi- 
jedam sve ovo, miss Champion, to su stvari, 
koje sam i sam sebi jedva rekao, i prvi je put, 
da im dajem neki oblik. Vaša me je dobrota dir- 
nula, i vi ste mi svojim savjetima dali nepobitni 
dokaz prijateljstva!« 

Garth Dalmain prestade da govori, a šutnja, 
koja je uslijedila, prestraši Janu. Učinilo joj se, 
da se nalazi pred visokom ogradom, koju je te- 
ško preskočiti: u misli je hodala amo i tamo, ne 
nalazeći izlaza. Bilo je nezgodno odgovoriti na 
ovako neočekivanu ispovijed. Garthovo ju je po- 
vjerenje ganulo, a ganuće je Jani uvijek otešća- 
valo riječ. To povjerljivo pričanje otkrilo joj 
je posve novoga Gartha, i Jane ga najednom 
shvati, kao što ga nikada prije nije shvatila. 
Nije smogla ništa drugo da kaže, već samo: 

»Htjela bih da upoznam staru Margery.« 

Smeđe oči Garthove bljesnuše od veselja. 

(Nastavit će se.) 

SVETIŠTE 
NA SLJEMENU 

Uši su nam pune otrovne buke gradskog 
prometa, prašina zasjenjuje oči naše, a 
srca su nam otrovana nemirom, koji je zna- 
čajan za stanovnike velikog grada. Vječno 
smo umorni i nikada se ne možemo na- 
užiti dosita blaženog sna. I da nema časova, 
koji nas ponovo osvježuju i daju srcu po- 
leta za daljnji put, mi bismo brzo potpuno 
klonuli. Bježimo iz grada tražeći mir. Sa-| 
mo time se dade protumačiti, zašto velika® 
množina građana ostavlja svakog svetka 
ranim jutrom grad i bježi u prirodu. Iz 
Zagreba idu izletnici najviše u Zagrebačku 
goru. Otkad je prošle godine hrvatski me- 
tropolita preuzv. g. dr. Antun Bauer bla- 
goslovio ondje na Sljemenu kapelicu Maj- 
ke Božje, Kraljice Hrvata, idu prava hodo- 
čašća baš k toj kapelici na Sljeme. Među 
putnicima je veliki broj onih, koji sigurno 
ne bi išli na Sljeme, da nema te kapelice. 

Zbilja je prava istina, da se čovjek ni- 
gdje tako iskreno i toplo ne moli kao u 
prirodi. A tek na onoj visini, na kojoj se 
nalazi sljemenska kapelica! Duša je tu ispu- 
njena neopisivim mirom i ugodnošću. Mir 
je to, koji ti se pruža samo u Božjoj pri- 
rodi, gdje se želje i uzdasi srca spajaju 
s mirisom, što se k nebu diže iz cvijeta. Na 
tom mjestu duša najneposrednije saobraća 
sa svojim Izvorom, i otuda ona čista sreća 
i nesmetano pouzdanje. 

Prva godišnjica posvećenja sljemenske 
kapelice slavila se 15. srpnja, kada je ve- 
liko hodočašće Zagrepčana otišlo na Slje- 
me, gdje je posvećeni biskup dr. Salis-See- 
vis služio sv. misu. S te proslave donosimo 
dvije slike. Već ove godine smo donijeli 
u našem listu slike svetog ruha i posuđa 
za službu Božju u SI jemenskoj kapelici. 
Sve se to prikupilo darovima plemenitih 
planinara, koji su već davno osjećali po- 
trebu kapelice na Sljemenu. A sada nam 
je ona tu lijepa, s umjetnički izrađenim 
krasnim relijefom Majke Božje. 

Naša se »Obitelj« još u prvoj godini svog 
izlaženja iznoseći kapelice i slike Majke 
Božje po šumama i putevima oko Zagreba 
živo zauzela, da se sljemenska kapelica što 
prije podigne. Podignuta je kod zadnjeg 
kilometričkog kamena na Sljemenu, kod 
mjesta bivfšeg Tomislavova doma, koji je 
zimus izgorio. Tu je pred više godina bila 
pričvršćena limena ploča sa slikom Majke 
Božje. S vremenom je netko sagradio na 
tim stupcima malen oltarić i tu su polagali 
hrvatski planinari i planinarke šumsko cvi- 
jeće Bogorodici. Pred Marijinim blagda- 
nima vidjelo se tu i upaljenih svijeća. Cvi- 
jeće se osušilo, svijeće su dogorijevale i 
tako je jednom prilikom i taj oltarić izgo- 
rio. A sada se tamo diže kapelica naše dra- 
ge Gospe, Kraljice Hrvata. K. 


i 



ZAGREPČANI NA HODOČAŠĆU KOD KAPELICE MAJKE 
BOŽJE KRALJICE HRVATA NA SLJEMENU 
Foto V. Horvat 


HODOČAŠĆE U RIM PRIGODOM BLAGDANA 
SV. JERONIMA 

Lanjiske je godine uvedeno, da se svake godine pri- 
redi hodočašće u Rim prigodom blagdana sv. Jero- 
nima, velikog sveca iz Dalmacije, koji je umro u Betle- 
hemu, a kasnije mu je tijelo preneseno u Rim. Mi 
Hrvati katolici imademo u Rimu i svoj narodni Zavod 
sv. Jeronima, pa tako na komadiću našega tla u Vje- 
čnom gradu želimo, da naši hodočasnici proslave blag- 
dan svog velikog zemljaka, koji je jedan od najvećih 
Svetaca katoličke Crkve. Odziv je već prve godine bio 
za to hodočašće vrlo lijep. Zato ga priređujemo i ove 
godine te na veliku radost sviju nas javljamo, da je 
nad tim ovogodišnjim jesenskim svetojeronimskim 
hodočašćem pokroviteljstvo preuzeo zagrebački nad- 
biskup koadjutor dr Alojzije Stepinac. Prvi put dakle 
Hrvati katolici sada polaze u Rim pod vodstvom 
mladog nadbiskupa. Idu, da Sv. Ocu Papi zahvale, 
što im je dao tako dobrog budućeg hrvatskog metro- 
politu. Trebalo bi, da se što više onih, kojima je to 
ikako moguće, pridruže ovom zahvalnom hodočašću 
Namjesniku Kristovu u Rim. Odlazak će biti 28. rujna. 
Hodočašće ostaje u Rimu 5 dana, zatim odlazi u Asiz, 
gdje će 4. listopada pribivati svečanoj proslavi blag- 
dana sv. Franje Asiškoga. Iz Asiza se putuje još u 
Firencu i Veneciju, tako da cijelo putovanje traje 10 
dana, a stoji 1950 dinara. Prijave se primaju do 
1. rujna. Organizaciju hodočašća vodi Jeronimski 
Putnički Odbor. Informacije daje i prijave prima i 
Uprava »Obitelji«. 


Slika dolje: 

NA LIVADI NEDALEKO SLJEMENSKE KAPELICE NAKON 
HODOČASNIČKE SLUŽBE BOŽJE Foto V. Horvat 





I KUČIĆE IMA UMJETNINA 


Putnik, koji se proveze cestom iz Omiša pre- 
ma Zadvarju, projurit će na polovici puta kroz 
pitomo selo Kučiće, što se zasjelo po vinorodnoj 
visoravni lijeve obale rijeke Cetine. S puta će 
opaziti tek nekoliko skupina kuća, jer je selo 
sa 1200 duša rasijano na teritoriju od kojih 16 
četvornih kilometara. Proći će pokraj nove i 
lijepe zgrade osnovne škole, građene troškom 
sela i banovine, mimo župskog stana u sjeni bo- 
rova i čempresa čut će umilno brujanje zvona, 
što se glasi negdje u šumskom zatišju, ali same 
crkvice ne će vidjeti. Uklonila se ona profanu 
pogledu, da može bolje poslužiti meditaciji i mo- 
litvi i da bude čuvarom naselju pokojnika. 

Koga put nanese k ovoj seoskoj crkvici po- 
svećenoj sv. Luki Evanđelisti, neka pogleda u 
njoj i dvije umjetnine, koje su do danas ostale 
prilično nezapažene i ne ocijenjene po umjetni- 
čkim stručnjacima. 

U apsidi iza glavnog oltara visi o zidu uljena 
slika na platnu. Slika je u trošnom drvenom 
okviru, visoka metar i 92 cm, a široka je metar 
i 24 cm. Gornji je dio slike svinut na luk. Na 
slici je datum slikanja označen god. 1757., a sam 
slikar je potpisan inicijalima F. N. P. 

Na slici je prikazana gore desno Majka Božja, 
stojeći sa djetetom Isusom u naručju; lijevo sv. 
Luka Evanđelist, dolje desno sv. Juraj na ko- 
nju u stavu, kako kopljem ubija tradicionalnog 
zmaja, a do njega lijevo sv. Mihovio Arhanđeo 
s tezuljom u ruci. 

Sva su lica živa i izražajna, ali ipak na slici 
dominira vitez na konju, te po njemu čitavu ovu 
sliku narod općenito nazivlje sv. Jurom. Vitez, 
lijep mladić, u bogatoj je odori domaćih dalma- 
tinskih knezova, a i konj, ponosan bijelac, opre- 
mljen je bogatom narodnom opremom. 

Ova je slika bez dvojbe rađena za oltar crkve 
u Kučićima. To potvrđuje činjenica, da su na 
njoj prikazani svetački likovi, koji su baš u ovoj 
župi posebice štovani. Misli se, a ovo mišljenje 
ima opravdana temelja, da je ovu sliku naručio 
i crkvi darovao kučiški knez Srdanović. Pleme 
Srdanovića još postoji u Kučićima, a i pričanje 
o negdašnjoj moći i bogatstvu njihovu još je 
živo; jednu njihovu stariju zgradu još i danas 
u selu zovu kulom. U slikarskoj umjetnosti nije 
rijedak slučaj, osobito kod starih majstora, da 
su likovi mecena, zaslužnih osoba ili slikarevih 
prijatelja, dolazili među svetačke grupe, a ne- 
poćudne osobe među kažnjenike. Slikar se tim 
načinom odužio za usluge, a osvećivao za ne- 
pravde. Tako je i posvema vjerojatno, da je za 
lik svetoga viteza Jurja na ovoj slici slikar por- 
tretirao baš darovatelja kneza Srdanovića. 

Ovu sam pretpostavku navlas spomenuo, jer 
je povjesenik Poljica, bivši austrijski podnamjes- 
niik Dalmacije pl. Pavić ovu sliku reproducirao 
u svome djelu: »Prinosi povijesti Poljica (izda- 
nu g. 1903. i luksusno opremljenu), te za nju 
izrazio svoje ničim opravdano mišljenje, da ona 
prestavlja sina poljičkog kneza. 


Ova slika i zbog odviše profanog izražaja sv. 
Jurja i zbog odviše napadne naše narodne noš- 
nje, kojom je odjeven, nije bila poćudna pok. 
splitskom biskupu Filipu Nakiću, pa se za nje- 
gova biskupovanja, a za župnikovanja Kučića- 
nima Mihovila Tomasovića događalo: biskup u 
selo, a sv. Jure iz crkve; biskup iz sela, a sv. 
Jure opet u cilkvu na svoje mjesto. 

Na pobočnom oltaru iste crkve štuje se kip 
Majke Božje, koje je štovanje spojeno sa blag- 
danom Male Gospe, iako sam kip ne prikazuje 
rođenje Marijino. Ovaj je kip divno djelo ne- 
poznata majstora. Klesan je iz tvrda, ne posve- 
ma bijela mramora, visok tek 62 cm. Prikazuje 
Majku Božju u stojećem stavu sa djetetom Isu- 
som u naručju. 

Za ovaj se kip u selu pripovijeda slijedeće: 

U doba nešto malo iza dolaska Francuza u 
Dalmaciju poljički ribari izvukli u mreži Gospin 
kip. Tuda prolazio poslom u Split Kučićanin 
Josip Tomasović (pradjed pisca ovih redaka) i 
on otkupi od ribara izručeni kip i za nj plati 
12 talira u srebru i pokloni ga crkvi svoga sela. 

Neki nagađaju, da bi ovaj kip potjecao iz ne- 
ke poljičke crkve. Kad je naime Napoleonov 
maršal Marmont prignječio staru knež'iju Po- 
ljica i stao po njoj haračiti, narod je bježao i 
sve, što je prestavljalo neku vrijednost, a moglo 
se sakriti ili odnijeti, uklanjao je ispred pljačke. 
I ovaj bi kip navodno bio ukrcavan na brod, da 
s ostalim vrijednosnim predmetima bude negdje 
zaklonjen, ali je nezgodom pao u more i tu 
ostao, dok ga ribari nisu izvukli. Ovo nagađanje 
može da bude samo plod mašte. Kip je izvučen 
iz mora (ako je u ovome istinito pučko pripovi- 
jedanje, jer za mnoge slične predmete, za koje 
nije ustanovljeno podrijetlo, narod najčešće ka- 
že, da su iz mora izvučeni) početkom devetnae- 
stoga vijeka, kad je uistinu živio kupac i daro- 
vatelj Josip Tomasović, a Poljica dijeli od Ku- 
čića samo rijeka Cetina. Ne bi bilo dozvoljeno ni 
pomisliti, da bi uspomena na ovaj kip takove 
umjetničke vrijednosti i na njegovo prepozna- 
vanje moglo u narodu kroz nekoliko godina to- 
liko izblijediti, da bi ga sami ribari Poljičani 
bili prodali i da ga drugi Poljičani također ne 
bi natrag tražili ili barem pokušali otkupiti i 
opet u svoju crkvu prenijeti. 

Vjerojatnije je, da on potječe od kakva rat- 
nog ili gusarskog plijena iz kojeg daljeg kraja. 

Iako je darovatelj Tomasović ovaj kip poklo- 
nio svojoj župskoj crkvi, ipak je pleme Tomaso- 
vića (najbrojnije u Kučićima) imalo nad njim 
neka posebna prava. Tako se blagdan Male Go- 
spe do nedavno slavio u komšiluku Tomasovića. 
To je bila neke vrsti njihova krsna slava, na 
koju bi ostali Kučićani rado dolazili. 

Zašto je ovaj kip štovan kao kip Male Gospe, 
neshvatljivo je. Jedino bi se moglo dozvoliti, da 
je narod u svojoj primitivnosti spojio kult Male 
Gospe sa ovim kipoip, jer je isti tako malenih 
dimenzija. JAKOV TOMASOVIĆ 

Radio 

KATOLIČKI RADIO U 
NIZOZEMSKOJ 

Iako katolici čine tek trećinu 
žiteljistva u Nizozemskoj, podigli 
su mnogo uglednih ustanova, 
koje mogu i drugim narodima 
poslužiti za izgled. 

Tako u Nizozemskoj katolici 
imađu svoju vlastitu radio-sta- 
nicu. U Nizozemskoj je naime 
1928. godine zakonom određeno, 
da nitko ne može dobiti dozvolu 
za podizanje radiostanice, ako 
se unaprijed ne utvrdi, da će ona 
poslužiti javnom dobru. 

Četiri organizacije (među ko- 
jima je jedna katolička) imadu 
pravo na vlastitu radiostanicu, 
na kojima daju emisije veselog, 
poučnog, političkog, estetskog 
ili vjerskog sadržaja. Zabranje- 
ne su sve emisije službenih iz- 
vještaja. 

Organizacije moraju paziti, da 
se kod emisija ne iznosi ništa, 
što se protivi sigurnosti države, 
reda i ćudoređa. Država je sebi 
pridržala pravo, da određuje sve, 
što se tiče dužine valova ili vre- 
mena emisije. Ustanovljeno je 
posebno državno rađio-vijeće, 
koje u takvim slučajevima mini- 
star konsultira. 

Katolička organizacija (Ka- 
tholieke Radio Omroep) ima na 
čelu vijeće, koje se sastoji od 
predstavnika velikih katoličkih 
sindikalnih udruženja (radnika i 
obrtnika), od izaslanika štampe, 
katoličkog sveučilišta i raznih 
udruženja, kao što je Društvo 
sv. Grgura, koji se bavio crkve- 
nom glazbom. 

Emisije K. O. R-a (Katoličke 
Organizacije Radija) daju se sva- 
ke sedmice nedjeljom, utorkom, 
'četvrtkom i subotom od 8 do 14 
sati. Na programu su koncerti, 
kozeri je, gramofon i općenite 
vijesti. Posebni su satovi rezer- 
virani za bolesnike, djecu i maj- 
ke i dr. Svake nedjelje ujutro 
se prenosi misa. Nizozemska Ka- 
tolička Radio-Organizacija uzdr- 
žava se dobrovoljnim doprinosi- 
ma, za koje je provedena organ- 
izacija u svakoj od pet dijeceza 
u državi. Osnovana su društva za 
širenje radija po gradovima i ra- 
dna udruženja po selima. Ta ra- 
dio-organizacija ima svoje agen- 


te, koji nastoje, da se u svakoj 
katoličkoj kući udomi radio i da 
katolička Radio-Organizacija do- 
bije što više članova. 

Katolički dobrotvori podijele 
u tu svrhu redovito oko pet mi- 
lijuna forinti godišnje. 

Emisiona stanica K. O. R-a je 
u Huiseru kod Hilversuma. Osim 
toga svake nedjelje radi svjet- 
ska emisiona stanica Phori. 

Svi nizozemski misionari i re- 
dovnici, rasuti po cijelom svije- 
tu, mogu redovito slušati izvje- 
štaje iz domovine, informacije 
o ostalim misionarima i izvje- 
štaje o svim glavnim vjerskim i 
društvenim događajima uz izvr- 
snu glazbu. Nedavno je biskup 
iz Ubseelta preko radija govorio 
nizozemskim misionarima u In- 
diji. 

Većina katoličkih obitelji je 
pretplaćena na katolički radio- 
časopis »Katholieke Radio Gids«. 
Redovita naklada tog časopisa je 
140.000 primjeraka. 

Radio u staji i kokošinjcu. U En- 
gleskoj, Švicarskoj, Danskoj i Nje- 
mačkoj uveli su neki gospodari ra- 
dio u staju, pa vele, da krave slušajući 
putem radija glazbu daju 10 do 15 
postotaka mlijeka više. Jedan japan- 
ski gospodar čak tvrdi, da dobiva do 
40 postotaka mlijeka više. U Japanu 
uvode radio i u kokošje farme, pa 
kažu, da kokoši razigrane glazbom 
radija nesu mnogo više jaja nego 
prije. 

Književnost 

Jagoda Truhelka: ZLATKO, roman 
jednog dječaka, izdanje Knjižnice 
Dobrih Romana, knjiga 65., Zagreb 
1934., str. 152, cijena broš. 30 Din, 
uvezano 40 Din. — Spisateljica Ja- 
goda Truhelka poznata je hrvatskoj 
čitalačkoj publici po svojim krasnim 
dosadašnjim djelima. Najnoviji njezin 
roman o sudbini jednoga dječaka, 
protkan je toplinom i osjećajnošću, 
koja će osvojiti čitaoce bez razlike, a 
navlastito one ženskoga roda. U ovoj 
knjizi ocrtan je živim i blistavim sli- 
kama lik jedne duševnim nemirima 
ispaćene majke i simpatičnog dječa- 
čića, koji svojom pustopašnošću i ne- 
običnom dječačkom smionošću oživ- 
ljuje cijelu knjigu i čini je pristu- 
pačnom naročito našoj omladini. Sa- 
držaj ove knjige ne sastoji se od 
avanturističkih i egzotičnih zapletaja; 
pa ipak motiv je prilično složen i na 
ponekim mjestima ima nesvakodnev- 
nih refleksija u sebi. Glavni nosilac 
radnje jeste Zlatko, dječak vedrog i 
nasmijanog lika, modrih očiju, u ko- 
jima se odrazuje vječnost i blistavost 
naivne dječje duše. On dolazi na svi- 
jet kao neka igračka sudbine: odga- 
jan od žene, koja mu nije rođena 
mati, slučajno doznaje istinu o svo- 




joj pravoj majci i gonjen dječjim in- 
stinktom bježi od kuće, da potraži 
tu svoju pravu majku. Lik ispaćene 
i duševno bolesne Cvijete, njegove 
prave majke, opisan je sa mnogo su- 
ćuti i topline, kako je to mogla opi- 
sati samo ženska duša. Spisateljica je 
mjestimično možda i previše pažnje 
posvetila opisima duševne borbe ove 
junačke žene, da se ostali likovi (za 
koji čas) izgube u pozadini, ali način, 
kojim je to sve izraženo, djeluje 
uvjerljivo i čitaocu dočarava slike 
zbiljskoga života. Najljepša su ona 
mjesta, gdje je opisan susretaj maj- 
ke i sina: ta mjesta zaslužuju posebnu 
pažnju i kolikogod je početak ro- 
mana ponešto — beskrvan, ostali di- 
jelovi obiluju momentima, koji ovu 
knjigu stavljaju u red odabranih dje- 
la i za čitalačku odraslu omladinu. U 
današnje vrijeme, kad naše književno 
tržište poplavljuju knjige besramnog 
i nemoralnog sadržaja, vrijednost 
ovog djela postaje to veća, jer je to 
knjiga, koja pokazuje, koliko je uz- 
višenije književno stvaranje, koje ne 
će da služi nedostojnim instinktima. 
Krasni opisi ispaćene, a poslije smi- 
rene i utješene Cvijete i živahna ve- 
selost glavnog junaka Zlatka ostav- 
ljaju u duši čitaočevoj neopisive tra- 
gove zadovoljstva i užitka. Ova knji- 
ga se može po vrijednosti postaviti 
na jedno od prvih mjesta među dosa- 
dašnjim djelima Knjižnice Dobrih Ro- 
mana, osobito od onih, koji su od 
žena-pisaca domaćih, kao i onih svjet- 
skoga glasa. Knjiga je veoma ukusno 
opremljena, sa fotomontažom glav- 
nog lica Zlatka i sa pogovorom dra 
J. Andrića o spisateljici knjige. 

I. D. Balentović 
Foto grafija 

Fotografija u današnjem društve- 
nom životu. Fotografija je jedan od 
najljepših izuma, koji je već prije 
svjetskoga rata stao da prodire u 
društveni život srednjih staleža, oso- 
bito među omladinu. Svjetski rat i 
prve godine iza njega bile su donekle 
zaustavile naglo to širenje fotogra- 
fije, ali posljednjih sedam-osam godi- 
na zauzela je ona u svom širenju to- 
lik mah, da je fotografija danas po- 
stala jedan od važnih faktora društve- 
noga života. U srednjim staležima da- 
nas već gotovo nema obitelji, u ko- 
joj se ne bi član bavio amaterskom 
fotografijom. Ali i u radničkim sloje- 
vima, osobito u onima, u kojima se 
već po njihovu zvanju širi smisao za 
sve, što je lijepo i plemenito, sve više 
biva fotoamatera. Što više, i među 
inteligentnijim seljacima počinje ama- 
terska fotografija hvatati tlo, pa i naš 
list već nekoliko godina donosi slika 
,i od takvih seljačkih fotoamatera. 
Kako među našim čitaocima uopće 
ima dosta fotoamatera, a i zato, što 
fotografija igra znatnu ulogu i u obi- 
teljskom životu, uvodimo odsad i ru- 
briku o fotografiji, kojom želimo po- 
stići, da se smisao za amatersku foto- 
grafiju što većma širi i razvija u kru- 
govima, kuda dolazi naš list. Nadamo 
se, da će to poticati i naše prijatelje 
fotoamatere, da nas pomažu i surad- 
njom i u riječi i slici. 


Izvorna novela 


MOJA UČITELJICA 


More je jutrom bilo plavo i blago sunce kao 
da je lebdilo nad naboranom površinom uspa- 
vljivah valova i nosilo tihi šum i nijemu riječ 
otpornoj obali. Na obali ovaj šum nije zamirao, 
kradom se vijao na krilima mekog vjetra prema 
maslinicima i paučinastim krošnjama trešanja u 
cvijetu i tamo na kosini brda stvarao sklad prvih 
proljetnih pjesama nad raspjevanim šumskim 
cvijećem. U ograđenim njivama s krupnim kame- 
njem pšenica je mamila šturke, i od ranog jutra 
pa do sumraka naizmjence u svježim slikovima 
i lepršastim melodijama oni su razgovarali sa 
klasjem. 

Ove je godine slabo rodilo. Klasje je bilo na- 
pola šturo, a vlat iznemogla, tanka i prozirna. 
Šum pšenice nije bio pun, već šupalj ko pluća 
sušičave djevojke, pišu ograđene njive i vode 
svoje razgovore sa šturcima i poljskim cvijećem, 
dok se prazan klas leluja sad ovamo sad onamo 
ko pijana glava. 

»Ni lani nije rodila, a ako izda i ove godine, 
propali smo, udušit će nas dugovi,« govorili su 
težaci i pritom maknuli rukom. 

Vode je nedostajalo. Kupili težaci snijeg u 
planini i bacali ga u lokve iza sela, ali suša nije 
prestajala. 

Nekidan je poginuo i jedinac udovice Bare, 
kad je s momcima otišao, da nakupi snijega u 
vrtači na Ilijinoj planini. Ponijeli izlizani ko- 
nop i kako je Marko bio poteži, kad su ga iz- 
vlačili, netko je trgnuo jače, konop puče i on 
pade duboko u snijeg. 

Toga dana moje su komšike govorile: 

»To nije dobar znak! Pocrkat će nam stoka!« 

Dok su odrasli svakog dana ustajali s brigom 
na ustima i prije svega tražili oblake ko suma- 
nuti po nebu, mi djeca ni jesmo nikad bili više 
objesni nego ovog proljeća. 

Ovakvo je proljeće bilo, kad je u naše selo 
doputovala naša nova učiteljica. U muškom di- 
jelu škole među učenicima orila se buka svakog 
jutra. Škola je bila bez učitelja, on je izmoren 
od rada ležao u krevetu, a zamjena mu bila mla- 
da učiteljica. Pokušala ona da nas umiri, ali čim 
bi napustila razred, dječaci bi malo po malo iz- 
lazili iz klupa, bockali jedan drugoga, nabacivali 
se dugmetima i kredom, te bi ponovo cijela dvo- 
rana uzavrela kao košnica. Učiteljica je više puta 
dolazila, mirila nas, prijetila kaznom, ali poslije 
njenog odlaska, opet bi buka uzavrela — oni 
najmirniji složno su pomagali starijima i bučili. 
Zgrada se tresla. 

Ne sjećam se, kako je nastala jedno poslije 
podne tuča, kad je najstariji učenik Baldo no- 
žem ubo u dlan načelnikova sina. Nastade vri- 
sak. Neki učenici otrču u ženski odio, da po- 
zovu učiteljicu, a ona usplahirena proviri samo 
na vrata i povede uhođenog dječaka u svoj raz- 
red. Buka ni tada nije prestala, jedva smo je- 
dan drugog vidjeli kroz prašinu. Dvije požutjele 
zemljopisne karte visjele su na desnom zidu po- 
cijepane, računalo je bilo izbodeno strelicama, a 


ormar otvoren. Svaki je dječak iz njega uzi- 
mao, što je htio. Tabla srušena ležala je na 
podu, dok su podij neki snažniji odmaknuli, pre- 
vrnuli ga i u njemu igrali neku igru. Drugi su 
od stola, kad su ga izvrnuli napravili lađu i vu- 
kli je po razredu. Bilo je tih dana i trgovine i 
igre. Trgovalo se kajišima, dugmetima, svetim 
sličicama, a i hljebom. 

Slijedećeg dana galamilo se do ludila, mlada 
je učiteljica ulazila više puta, ali i oni, koje je 
kaznila, nijesu htjeli da je poslušaju. Načelnikov 
sin spremao je osvetu s nekim dječacima. Podi- 
jelili smo se u dva tabora. Tu se vijećalo i 
grdilo, dok na koncu ni jesmo odvojili klupe i 
svaka skupina zaposjela svoj dio razreda. 

Dan je bio blag, more je neprimjetno disalo 
uz žalo pod školom. Naša nova učiteljica mar- 
ljivo je radila u svom odjelu i od vremena do 
vremena čuo bi se njen blagi glas, on je drhtavo 
dopirao do naše dvorane. Učiteljica je pristala 
da ostanemo ovako podijeljeni samo da bismo 
mirovali. Koliko smo joj to obećavali! Ali lasta- 
vičje gnijezdo bilo je kamen smutnje tog jutra, 
te je dobro došlo nama, koji smo spremali 
osvetu krupnomu Baldi. Mnogi su od nas zavidili 
njegovoj jakosti i hrabrosti. Koliko nas je samo 
zaplakalo zbog njega! Svi su morali da ga slu- 
šaju, a otkad se učitelj razbolio, on je postao 
nepodnošljiv. Tako i tog jutra, dok su se sku- 
pine učenika zabavljale svaka na svoj način, 
Baldo je oborio gnijezdo lastavice i pokupio 
mlade. Stara je tužno oblijetala oko prozora i 
cijukala, ali i nju je pokušao, da zahvati jedan 
od Baldinih pristalica. Skoče neki s naše strane 
i htjedoše da oslobode mlade. U početku rije- 
čima, a onda i s jedne i s druge strane nastade 
tuča. Tuklo se knjigama i šakama. Ličila je ta 
borba na borbu pijetlova. Plač i krv pojačaše 
dreku, neki preniješe borbu i u hodnik. Istrčala 
i učiteljica, ali se njen glas izgubio u onoj vici 
i ona pobježe u svoj razred. U ovako voj vreVi 
netko poviče nekoliko puta: 

»Učitelj! Učitelj! Učiteeeelj!« 

Mi se pogledamo, stadoše neki i prestaše, ali 
ne svi. Kupili smo knjige, kapute i rastresenu 
dugmad. Na stepenicama se čulo hrapavo kašlja- 
nje i težak Rod. Neki su u strahu namiještali klu- 
pe i šaptali: 

»Eto učitelja! Učitelj dolazi! Učitelj!« 

Razred se umirivao, čula se jedino škripa klu- 
pa, a kad se na vratima pojavio blijedi lik uči- 
telja, mi ustasmo s klupa i pognutih glava če- 
kasmo osudu. Svjetlucave oči našeg bolesnog 
učitelja kružile su od jednog do drugog učenika; 
nitko nije smio da ga pogleda. Stanka nam je 
bila duga, a učitelj je još nepomično stajao na 
vratima. Noge su mu klecale. Pokušao je da ne- 
što progovori; mnoge se glave tog trenutka 
okrenuše prema vratima, ali iz istrošenog i iz- 
jedenog grla nijesmo drugo čuli osim nekog 
šištanja. Oborismo ponovo glave, tad nas je on 
sigurno jednog po jednog pogledao, jer, kad 
su zaškrinula vrata, sjedosmo nijemi. 

Sutradan jutro nije bilo blago. S južne je 
strane duvao suhi vjetar. Samo je — jedan pro- 
zor — s istoka bio otvoren. U razredu je care- 
vala tišina, čulo se samo od vremena na vrijeme 
prevrtanje listova. Cijeli je razred bio potre- 
sen, čak i Baldo, (koji nije volio knjige, zurio je 
u svoju čitanku. Iz razreda smo izlazili na prsti- 
ma i ponovo se na isti način vraćali. U učitelji- 
činom odjelu vladala je grobna tišina. Svi smo u 
neizvjesnosti očekivali učiteljicu, ali nje nije bilo. 

Oko deset sati zazvone zvona i cijeli se razred 
prene. Glava se okrene glavi i ljubopitljive oči 
zatražiše odgovor. Onda opet tišina. Slušali smo 
ispretrgane zvukove zvonova i čekali učiteljicu. 
Zvona prestaše. Malo zatim začuju se koraci, 
brzi, pa spori praćeni dubokim uzdisajima. Sve 
se glave okrenuše prema vratima. To je bila uči- 
teljica. Zastade na ulazu, a suze joj krupne klize 
niz lice. Onako u crnini pružala nam je pravu 
sliku tuge. Naglo listasmo. Ona pokuša da nam 
nešto rekne, ali je plač zaguši. Stane. Onda po- 
novo pokuša i jedva u grobnoj tišini izusti: 

»Umro je!« 

Glave se oboriše. Suze zablistaju. Pogledasmo 
na učiteljicu, ali nje nije više bilo na vratima. 
Nešto nas guši u grlu. Zajecaše neki i okre- 
nuše se prema Baldi, koji je grcao u plaču, a 
onda odjednom zaplače razred i tople suze oro- 
siše crne pokrove klupa. 

Pod školom su crni i široki valovi kao i iz 
dubine pjevali upokojnu pjesmu našem mrtvom 
učitelju . . . TON SMERDEL 

BRZINA - UBOJICA 



površni, a time strada naša nutarnja izrađenost. Redo- 
vito nađemo u toj brzini vremena za sve, a zaboravimo 
na sebe, na svoju duševnost, kao da nam je sve drugo 
preče od nas samih. A ipak sav naš rad imao bi da ima 
kao cilj — sreću i zadovoljstvo naše duševnosti! No 
brzina kao što ubija tjelesa, ubija i dušu. 

Do te sam spoznaje došao nedavno, kod sam se vozio 
autom kroz slikovito naše Zagorje. Divlji pejsaži po- 
grabe našu pažnju i oko želi, da se na njima odmori 
i da mašti i srcu pribavi nove hrane . . ., ali tek što se 
oko snašlo na jednoj slici, već je slike nestalo, a za 
njom se filmskom brzinom nižu sve nove i nove bez 
kraja i konca. I na kraju mi se činilo, da sam mnogo 
toga vidio, ali skoro ništa doživio. Kao što su kolesa 
našeg automobila gnječila bezazlene koke i patke u 
ludoj našoj jurnjavi, tako je ta ista luda jurnjava gnje- 
čila trajnije naše uživljavanje i doživljavanje. L. L. 


Čitajući službene statistike i novine zapaža se neobi- 
čno velika brojka, koja predstavlja nesreće prouzro- 
čene od modernih prometnih sredstava. U velikim gra- 
dovima na stotine ljudi dnevno zaglavi pod automobi- 
lima, a i kod nas nisu rijetke slične nesreće. I u tome 
kao i u mnogim drugim stvarima nose rekord američki 
gradovi, napose Njujork. 

Doista ima slučajeva, koji su sticajem okolnosti bili 
neizbježivi, ali ih ima vrlo velik broj, koje je prouzro- 
čilo bezglavo tempo modernog života, užitak u senza- 
ciji, rekordu, jer kao da je u krv novih generacija ušla 
strast jurnjave. Da, vrlo je često ta naša brzina — ubo- 
jica nas ljudi, njezinih tvoraca. Ljudi su stvorili neobične 
aparate, njima osvajaju zemlje i mora i zrak, ali su ti 
isti aparati često pod strašću vratolomne brzine uništa- 
vatelji svojih stvaraoca. Ovo još ne znači, da bi čovjek 
mogao biti protiv tih proizvoda modernog vremena, jer 
u stvari oni sami i nisu krivi, ako su njihovi 
upravljači nerazumni i ako se prepuštaju vodstvu 
slijepe strasti. 

No ta neobična brzina našeg vremena nije sa- 
mo opasna za naš fizički život, nego je i vrlo te- 
žak udarac našem nutarnjem življenju. Sad mo- 
raš otputovati, sad te čeka neka sjednica, sad te 
zovu na neki razgovor, sad ured, sad kino, kaza- 
lište, šetnja . . . sve se niže jedno za drugim i ne 
da ti da odahneš. Moderan čovjek ima i sve »slo- 
bodno« vrijeme prenatrpano sa stotinu poslova, 
koji čekaju nervozno na njega. I tako postajemo 
sve nemirniji, gubimo sve više sređenost i živce, 
nijednu stvar ne možemo dublje da zahvatimo i da 
joj se dulje posvetimo. Postajemo površni, vrlo 


Slika desno 

tiaša anketa 

AUKTORS7ET U ODGOJU 

Ima majki, koje u prevelikoj 
ljubavi prema djeci pogoduju 
dječjoj taštini ističući njihovu 
draž, ljepotu, nadarenost, o to 
je put, koji vodi dijete do ego- 
izma i kapricioznosti. Takvo di- 
jete znade vrlo često da računa 
na majčinu popustljivost te se 
usudi i na nedozvoljene stvari. 
Zato roditelji treba da nastoje 
uvijek sačuvati štovanje svoje 
djece, jer se inače čitav odgoj 
djeteta postavlja na krive osno- 
vice. Moderna pedagogija i opet 
čini od djeteta božanstvo, koje 
može da radi, kako hoće i što 
hoće, ali takva anarhija zapravo 
ni ne znači odgoj. Odgajati di- 
jete znači smišljeno ga podizati 
iz jedne duševne razine na višu 
stepenicu. A pritom treba pro- 
nalaziti pravi put i zahtijevati 
od djece da se pokoravaju isku- 
stvu starijih. Smiješan je zahtjev, 
da dijete samo postavlja cilj svo- 
ga odgoja i da se samo odgaja 
— jer to i ne bi bio odgoj. Do- 
ista, individualnost dječju treba 
sačuvati i osvrtati se na njegove 
sposobnosti, — ali to se sve mo- 
že učiniti, a uz to provoditi smi- 
šljeni odgoj. Treba voditi računa 

0 djetetu, jer se upravo o nje- 
govu odgoju i radi, ali je volja 
roditelja tu ipak vrlo važan, sko- 
ro glavni faktor. Mislim, da je 
pitanje ugleda, pitanje auktori- 
teta vrlo važno i da je baš gla- 
vni nedostatak modernih poku- 
šaja u nedostatku toga auktori- 
teta. 

U našoj obitelji nije bilo 
auktoriteta, bar ne jedinstvenog. 
Otac je znao često puta zapo- 
vjediti nešto, a majka bi nam 
odmah iza toga kazala, da to ne 
moramo učiniti. I mi ne bismo 
učinili. Otac bi prešao preko to- 
ga. Tako se događalo, kad bi 
majka nešto naredila, da bi nas 
otac uzeo u zaštitu. I ja sam osje- 
tila na svojim leđima zle poslje- 
dice takvog postupka. Trebale 
su druge kušnje, dok sam se pri- 
vikla na slušanje i pokornost, 
dok sam se naučila svoju volju 

1 želje prikloniti interesima za- 
jednice ili šefa u uredu. Postala 
sam neko nesocijalno biće, koje 


se u svakoj organizaciji već pr- 
voga dana posvadilo. Doista, 
vele mi, da sam samostalna u 
svemu, ali ja to nazivam egoiz- 
mom i hirovitošću. 

Roditelji često u sitnicama po- 
kvare djecu, ali to se osjeti u ci- 
jelom karakteru djeteta. Narav- 
no je, da primjer roditelja mno- 
go znači za djecu, da su mnogi 
faktori, koji određuju sadržinu 
dječje duševnosti, ali mislim, da 
je s formalne strane pitanje 
auktoriteta u obiteljskom od- 
goju jedno od najvažnijih. Ovo 
je potrebito istaknuti osobito 
danas, kod tog auktoriteta sve 
manje ima, kad su djeca prepu- 
štena svojevolji. 

IVANKA Ž., SARAJEVO 

TREBA LI DA DJECA UČE 
GLAZBU ? 

Prikopči radio, pa eto glazbe! 
Možeš slušati glasovir, gusle, 
flautu, pjevanje, operu, sinfonij- 
ski koncerat, ukratko: sve što 
želiš. Pa čemu da se onda dijete 
muči godine i godine, dok izuči 
kakav instrumenat? Tako misle 
mnogi, pa i oni inteligentniji 
krugovi. No ipak se čini djetetu 
velika nepravda., ako mu ne da- 
mo učiti glazbu. Dakako, da je 
danas kod većine kriza te je te- 
ško plaćati još i posebnog uči- 
telja glazbe, kad već ionako ško- 
le traže visoku školarinu. Ali ima 
još mnogo roditelja, koji ne da- 
ju svoje dijete učiti glazbu zato, 
što ga drže nemuzikalnim ili što 
nerado slušaju muzička vježba- 
nja. No vrlo je malo djece, koja 
su posve nesposobna za glazbu. 
U puno slučajeva valja u djetetu 
probuditi volju za glazbom. Pa 
onda da vidiš, kako se čudi i uči- 
telj i roditelji napredovanju! 
Obično već iza nekoliko mjeseci 
počima dijete voljeti glazbu, pa 
je puno veselja, kad znade odsvi- 
rati koju lijepu melodiju svojim 
roditeljima bilo za imendan ili 
rođendan. Tako počima u dje- 
tetu pravo veselje za glazbom i 
ponos i sreća, da već nešto zna- 
de. Ali tim se ujedno vježba i 
sluh! Tada se slušanje radija 
drukčije shvaća i osjeća. Tada 
nije slušanje radija samo neka 
razbibriga i ne sluša se samo za- 
to, da se utuče vrijeme, nego je 


pravi umjetnički užitak. Nastoj- 
mo zato omogućiti djeci da izuče 
koji instrumenat, jer tim činom 
ujedno oplemenjujemo im srce 
i dušu, te ih činimo sretnijima. 

L S. 

Kućanstvo 

Proračun domaćice. Novac, kojim 
građanska domaćica raspolaže za 
kućni život, treba da razdijeli i troši 
razborito u postocima ovako: 25% 
za stan, 36% za hranu, 15% za osob- 
ne izdatke, 6% za gorivo, 6% za raz- 
ne izvanredne izdatke za kuću, 4% 
za male izdatke, 1% za rasvjetu i 
1% za plin. Ako dakle viši činovnik 
između 45 i 50 godina ima 4000 di- 
nara mjesečne plaće, može s tom 
plaćom skromno, a ipak razmjerno 
povoljno živjeti obitelj, koja ima i 
šestero djece. Na stan bi otpalo mje- 
sečno 1000 dinara, na hranu 1440 di- 
nara, na osobne izdatke 600 dinara, 
na gorivo 240 dinara (zimi više, ljeti 
manje), na poslugu 240 dinara, na 
razne izvanredne izdatke 240 dinara, 
na male izdatke 160 dinara, na ra- 
svjetu 40 dinara (zimi više, ljeti ma- 
nje) i na plin 40 dinara. Poteškoće, 
koje nastaju eventualno s odijeva- 
njem, dadu se ipak i kod tako brojne 
obitelji uz takvu plaću sretno pre- 
broditi. 

Snijega od jaja imat ćeš više, ako 
dotle, dok snijeg tučeš, ulijevaš i ma- 
lo pomalo vode. Ali na svako jaje 
smiješ priliti samo po jednu žlicu 
vode, nipošto više. 

Limun čisti rđave mrlje. Ako je u 
odijelu ili rublju nastala rđava mrlja, 
ugrij malo limun te nakapaj na tu 
mrlju limunova soka. Te će mrlje 
brzo nestati. 

Čišćenje mrlja od tinte limunom. 

Ako na nov stolnjak ili na odijelo 


Pranje kose 

Vrlo je važno za njegu kose, čime se ista 
pere, zato valja osobitu pažnju posvetiti 
izboru sredstva za pranje kos^. Kao oso- 
bito pouzdan za pranje kose jest 

Shampo- kosoper od Kopriva 



Pravi proizvod nosi zaštitni znak. 
Cijena dvostrukom obroku t. j. za dva 
pranja samo Din 3‘ -. Pošto tko unaprijed 
šalje Din 10*— dobiva listovnom poštom 
3 dvostruka omota po Din 3*- franko. 

Kaptolska ljekarna sv. Mariji osno- 
vana g. 1599. u Opatovinl 7 
VLATKO BARTULIĆ, Zagreb, Dolac 

kapne crnilo, treba odmah (svakako 
što prije, to bolje) na tu mrlju naka- 
pati limunova soka i zatim to mjesto 
izbrisati hladnom vodom. Svježa mr- 
lja od tinte iščeznut će tako, da ne će 
ostati ni traga. 

Čišćenje mjedenih kotlova. Raspo- 
lovi limun i pospi po prerezu soli pa 
onda tim limunom naribaj mjedeni 
kotao. Zatim ga dobro isperi i obrisi, 
da bude potpuno suh. Sjat će kao 
da je nov. 

Limunom se čiste ruke. Kada do- 
maćica zamaže ruke od zelenja ili 
mladih krumpira, neka nakapa na 
njih limunova soka, natare ih i ispere. 

Ispucane ruke namaži limunovim 
sokom, koji je pomiješan s gliceri- 
nom, pa će brzo proći. 

Jelovnik 

ZŠELS&I GRAŠAK 

Zeleni je grašak jelo, koje vidimo 
rado svagdje na stolu. To je zdrava 
hrana, koja sadrži mnoštvo vitamina 
kao i špinat, cvjetača ili šparga. Za- 
to grašak treba kao redovito jelo 
još više kod nas uvesti, nego što to 
dosad biva, jer je korisna i ukusna 
hrana. Grašak treba da je svjež, kad 
ga kuhamo, jer drukčije kuhan do- 
biva kiselast tek. Ako nije svjež, ne 
može se ni sterilizovan dobro držati. 
Beremo li ga za previše žarkoga vre- 
mena, preveć je ugrijan te se lako 
kvari. A vidimo li, da je na trgu ili 
u trgovini zelenjem izložen suncu, 
bolje je, da ga ni ne kupimo. Kuhati 
treba zajedno grašak samo iste veli- 
čine i iste vrste, jer razne vrste nisu 
jednake tvrdoće, a i tek im je razli- 
čit. Vadimo li grašak iz mahuna kod 
kuće, nemojmo mahune baciti, nego 
ih treba osušiti i dodavati goveđoj 
juhi, kad je kuhamo, jer joj daju 
zlatnožutu boju i ugodan okus. U 
juhu za 6 osoba neka se metne otpri- 
like 6 sušenih mahuna. Sušene ma- 
hune treba spremiti u prozračnim 
vrećicama i objesiti na zračnu mje- 
stu. Zeleni grašak spremamo za zimu 
u soli, šećeru ili ga steriliziramo, a i 
kuhamo. 

Kaša od zelenoga graška. Skuhaj 
grašak te ga pasiraj, onda iznova ku- 
haj dodavši mu malo šećera, soli i 
slatkog vrhnja. Namasti ga, ali ne 
previše. 

Pirjanjeni grašak. U posudi ugrij 
komadić šećera pa rastopi malo ma- 
slaca i stresi u to zrna od graška. 
Pokrij posudu poklopcem i pirjani 
otprilike 20 minuta. Malo ga zapraši 
brašnom, dodaj 2 žlice juhe i pirjani 
iznova. 

Grašak sa žumanjkom. Zeleni gra- 
šak pirjani na masti. Dodaj malo še- 
ćera, soli i zelena peršina. Prije nego 
ga nosiš na stol, razmuti žumanjak u 
vrhnju, nalij na grašak i prokuhaj. 
Nosi se na stol k odrescima. 

Grašak u miješanoj salati. Krum- 
pir skuhaj u vodi, zatim oguli, nareži 
na odreske za salatu i pirjani zaje- 
dno s graškom, dok ne omekša. Za- 
tim pusti da ohladi i pomiješaj s raz- 
drobljenom cvjetačom, koja ne smije 
biti previše skuhana. Promiješaj sve 


skupa s majonezom ili drugim ka- 
kvim umakom za salatu. 

Konzerviranje zelenoga graška. 
Svježe oguljeni grašak proberi i 
metni u slabo posoljenu vodu, koja 
vrije, i kuhaj tako 8 minuta. Zatim 
izlij grašak na sito i prelij ga hlad- 
nom vodom. Kad se ocijedi, pune se 
njim staklenke, a u svakoj se po vrhu 
grašak pospe s malo šećera te se on- 
da zalije prokuhanom, malo osolje- 
nom hladnom vodom i kuha (steri- 
lizira) cijeli sat u vodi, koja nepre- 
stano vrije. Za tjedan dana se ta ste- 
rilizacija ponavlja pola sata. 

Grašak spremljen u šećeru. Olu- 
pljeni grašak stavi u zemljanu posudu, 
pospi s nekoliko žlica šećera i miješaj 
na jakoj vatri dotle, dok se ne scvr- 
kne, pri čemu svejedno ostane vla- 
žan i svježe zelen. Zatim ga otresi na 
veliko sito tako, da se jedno zrno 
ne dotiče drugog, i polako ga tako 
osuši. Posve osušeni grašak naspi u 
suhe staklenke, koje treba dobro za- 
vezati. Zimi uvijek stavi onoliko gra- 
ška, koliko ga želiš prirediti za jedno 
jelo, dan prije uveče u vodu. Preko 
noći će omekšati i poprimiti lijepu 
svježu boju. S. A. 

Zdravlje 

Kako se liječi nervoza? Prvo i pr- 
vo treba izbjegavati sve ono, što iza- 
zivlje nervozu. Često je dovoljna i 
promjena života, da se ukloni ta bo- 
lest. Treba se svakako čuvati preko- 
mjernog uživanja mesa i bjelanče- 
vine, što manje uživati alkohol i pu- 
šenje. Dapače treba izbjegavati i pre- 
veliko kretanje, jer i to znade biti 
uzročnik nervoze. Pretežak i prena- 
poran rad također škodi, ako tome 
nijesmo vikli iz rana. Ako se čuvamo 
toga, onda ćemo ponekad popraviti 
svoje nervozno stanje. Nervoznim 
ljudima preporuča se još promjena 
zraka, sunčane i vodene kupke. Ako 
nam sve to ne koristi, onda se mo- 
ramo obratiti liječniku, koji će nam 
propisati lijek za umirenje živaca. 
Katkada i neuredna stolica može biti 
uzrok nervoze. To se najbolje ukla 
nja gorkom vodom i stalnim uživa- 
njem voća, a osobito je dobro svakog 
jutra prije svakog drugog jela poje- 
sti nekoliko suhih smokava. I. S. 

Vitamini kao sredstvo protiv pluć- 
nih bolesti. Neki švedski proesor me- 
dicine, po imenu Euler, otkrio je do- 
sad nepoznati vitamin, koji je sličan 
vitaminu C. Nalazi se u soku limuna, 
a taj učenjak misli, da je taj vitamin 
vrlo dobro sredstvo protiv klica, koje 
prouzročuju upalu pluća, i da je uop- 
će izvrstan lijek i protiv drugih pluć- 
nih bolesti. To je dvanaesti vitamin 
između ostalih, koji su dosad pozna- 
ti. Čini se, da se taj vitamin nalazi i 
u nekim drugim plodovima i da će 
on izvrsno poslužiti u borbi protiv 
sviju bakterija uopće. Tim je protu- 
mačeno, zašto na bolesnika povoljno 
djeluje, kad pije limunadu, koja je 
najbolje piće za bolesnika, ali i inače 
se svakom preporučuje. Pije se bilo 
topla ili hladna. 


Je & vam /jcfnado- ? 


1. Kada Grci počinju osnivati svo- 
je naseobine po Dalmaciji? 

2. Gdje se nalazila grčka naseobina 
u Dalmaciji nazvana Korkyra Me- 
laina? 

3. Zašto se jadranski otok Korčula 
u grčko doba nazivao Crna Korčula? 

4. Kuda je sve tekla granica rim- 
ske Dalmacije? 

5. Zašto se neka rimska naselja u 
Dalmaciji nazivahu: naseobina Juli- 
jeva, Augustova i Klaudijeva? 

6. Koja su dva najpoznatija smje- 
štaja rimske vojske u Dalmaciji? 

7. Je li Dalmacija u rimskoj vlasti 
dala latinskih književnika i učenjaka? 

ODGOVORI IZ PROŠLOG BROJA 

1. Izreka »vas dragi dan«, što se 
čuje u južnoj Dalmaciji, Dubrovniku 
i Boki Kotorskoj, znači »sav dugi 
dan«. Dakle, tu ona riječ »dragi« zna- 
či »dugi«. U istom se značenju čuje 
i »vas Božiji dan«. 

2. Dubrovčani gradske zidine nazi- 
vlju »miri od grada«, »gradski miri«. 
Ali tu riječ »mir« znači uopće »zid«, 
samo ako je taj zidan s vapnom. 

3. »Arbuo« je riječ iz dubrovačkog 
narječja, gdje znači jarbol. 

4. Skuner je veliki jedrenjak bez 
križeva za jedra na jarbolima. 

5. Skuner je američka vrsta velikog 
trgovačkog jedrenjaka. 

6. Američani su gradili skunere, jer 
je položaj američke obale od sjevera 
put juga jako pogodovao jedrenju 
ovih brodova. Jer na američkoj obali 
duva vjetar od istoka na zapad i 
obratno. 

7. Najveći ratni brod pod jedrima 
na Jadranskom moru bijaše austro- 
ugarska oklopnjača »Custozza«. Ovaj 
ogromni jedrenjak imao je tri puna 
jarbola za jedra. Zapremao je 7.100 
tona. Ubrajao se u red najvećih rat- 
nih brodova jedrenjaka na svijetu. 
Ova je oklopnjača plovila zadnjih 
desetljeća XX. stoljeća. M. T. M. 


CISTOC4 LICA 

Lice, koje je puno bobuljica, prištića, 
lišaja i sunčanih pjega, dokazuje 
premalo njege i pažnje za njega 



Čisto lice 


Nečisto lice 


Slike pokazuju, kako se dade nečisto i zane- 
mareno lice gospođa ili gospode sa njegom 
opet očistiti, poljepšati i da se samo malo 
dnevno uzme vremena za njegu lica. Ako 
je lice suho, tad valja da se upotrebi masna 


Cijena lončiću 
Din 15 — 
Liljan sapun 
Din 10 — 


MANDULA 

pomada za lice 

Proizvodi i u promet stavlja stara 
KAPTOLSKA LJEKARNA SV. MARIJE 
osnovana god. 1599. Vlatko Bartulić, 
Zagreb, Dolac kraj Tržnice. Dobiva se 
u svakoj ljekarni 

Dječja priča 


POGAČA 


Bila jednom siromašna udovica i imala je — 
promislite — sedmero djece, koja su uvijek gla- 
dovala. 

U predvečerje Bogojavljenja siromašna je 
udovica imala prazne načve. Nije imala niti mr- 
vicu hljeba da je pruži malim svojim sinovima, a 
oni su svi kao ptičice s otvorenim kljunom čekali 
zalogaj. 

Siromašna udovica pođe k bogatoj, ali nemi- 
losrdnoj gazdarici, svojoj susjedi. 

»Biste li mi mogli dati malo brašna, da napra- 
vim pogaču svojoj izgladnjeloj djeci?« 

»Kako ne!« odgovori susjeda. »Ja ne dam ni- 
šta badava. Dođite, radite i zaslužite svoju po- 
gaču.« 

Metne ispred nje sito i vreću brašna, koju je 
morala prosijati. 

Udovica se dade na prosijanje. Prosija i pro- 
sija, dok nije s cijelom vrećom brašna bila go- 
»ova. 

^Svršila sam!« reče. 

»To još nije dovoljno,« reče susjeda, »sad tre- 
ba da istucate šećer.« I dade joj mlat i komad 
šećera, koji je bio tako tvrd, da se činio od mra- 
mora. 

Udovica je tucala i tucala, dok nije sav šećer 
pretvorila u prah. 

»Svršila sam!« reče. 

»Čekajte, čekajte,« reče susjeda, »dok ja za- 
mijesim, vi mi morate naložiti peć.« 

Tako je siromašna udovica išla od drvarnice 
do peći i vukla drva i granje. A zatim je nalo- 
žila peć. 

»Svršila sam!« reče. 

Susjeda dođe, pogleda i kaže: 

»Dobro je! Evo vam vaša nadnica.« 

I dade joj tri šake brašna, komadić šećera i 
naručanj grana. Siromašna žena, koja se toliko 
namučila, dok je prosijala brašno, istucala šećer 
i naložila peć, pogleda tu škrtu nagradu, ali se ne 
usudi protusloviti, jer se bojala, da joj bogata 
gazdarica ne bi i to oduzela. Vrlo žalosna pođe 
kući, jer je znala, da će od toga izaći i previše 
malena pogača za sedmero izgladnjele djece. 

»Ne,« pomisli, »trebalo bi, da bogataši ne 
budu tvrdi prema siromasima!« 

Stigne kući, a sedmero je dječice opkoli: 

»Mama, mama, jesi li ti?« 

»Mama, mama, jesi li Sto donijela?« 

»Mama, mama, nešto dobra?« 

»Mama, mama, nešto dobra da pojedemo?« 

»Mama, mama, donijela si šećera, brašna i 
granja?« 


V Tvrdoglavost i lijenost su dva slaba svojstva! 

Mnogo toga bi se dalo popraviti, da ljudi nisu lijeni i tvrdoglavi. 
Vi ste takav! Vi dobro znate, da je Radenska kiselica vanredna za 
piti, za zdravlje dobra, te liječi mnogu bolest, dok nije jako zasta- 
rjela, pa ipak još do danas niste poslali svoju adresu na jednoj do- 
pisnici, da Vam se pošalje cjenik za dobavu kiselice, opširnu brošuru 
o njoj, te kupališni (banjski) prospekt. Sve dobijete badava! Ne bu- 
dite tako lijeni, radi se o Vašemu zdravlju i dobrom osjećanju. Poša- 
ljite još danas svoju adresu na: Kupalište i Lječilište Slatina Radenci, 
Slovenija. Glavni zastupnik za Zagreb i okolicu: Ljubljanska ulica 5. 
Telefon 36-31. 


»Mama, mama, jesi li možda donijela šećera,, 
brašna i granja da napraviš pogaču?« 

»Djeco,« reče majka, »nisu mi dali nego tri 
šake brašna, malo šećera i naručanj granja . . .« 

Ali djeca su bila preradosna i dok je majka 
zamijesila, stadoše oko nje skakati i plesati. Žena 
napravi malu okruglu pogaču i granjem ugrije 
peć. Zatim uzme palu i tisne pogaču u peć. 

Počne da se širi miris pogače, ali takav miris,, 
da se djeci skupljala voda u ustima. 

»Mama, mama, hoćeš li meni dati krišku?« 

»Mama, mama, koji divni miris!« 

»Mama, mama, tako divni miris pogače još 
nikad nismo čuli . . .« 

»Budite ustrpljivi, djeco, sad ću je preokre- 
nuti.« 

Izvuče je, da je preokrene. Činila se, kao da 
je od zlata, i dječica su srkala zrak. Majka je 
opet metne u peć... Sad je već bila gotoval 
Izvadi je i metne na stol. 

»Čekajte, čekajte časak, dok se ohladi!« 

Sva su se djeca okupila oko stola i gutala je 
očima. No uto se začuje kucanje na vratima. 

»Idem da pogledam, ko kuca,« reče majka. 
»Kod nas nikad ne kuca nego bijeda i žalost . . .« 

Udovica siđe i ugleda paža na konju. 

»Dobra ženo, ja sam kraljev paž. Sav je kra- 
ljevski dvor u tuzi i plaču, jer sedmogodišnji 
kraljev jedinac umire od iznemoglosti. Svaka 
mu se hrana gadi. Stotinu pedeset kuhara radi 
od jutra do mraka, da izmisle jela, koja bi mu 
se svidjela; ali on ništa ne će ni da okusi. Sa svih 
strana svijeta donijeli su mu neobičnih i bira- 
nih plodova — banana, jagoda, ananasa, nara- 
nača, datulja — ali on sve odbija. I evo — dvorski 
su mu čarobnjaci dali čarobno ogledalo, da sam 
gleda, koje bi mu jelo na svijetu išlo u tek. Dje- 
čak je u čarobnom ogledalu vidio tvoju pogaču: 
i nje se zaželio. Kralj bi ti za tvoju pogaču dao 
onoliko zlata, koliko ona teži, ali su čarobnjaci 
rekli, da bi pogača izgubila svoju moć, kad je 
ne biste dragovoljno poklonili . . .« 

»Oh,« reče udovica bez oklijevanja, »odmah 
uzmi pogaču i neka bude blagoslovena, ako mo- 
že spasiti dijete od smrti! Ne, ne, ja ne ću ni- 
šta! Providnost Božja, koja je pokazala za kra- 
ljevića lijek, pomoći će i mojim mališima . . .« 

»Čujte, dobra ženo. Čarobnjaci su rekli, da 
onaj, koji daruje pogaču, treba da je sam do- 
nese, jer bi inače izgubila svoju moć.« 

Udovica se vrati do dječice, a oni su jedno- 
glasno povikali: 

»Mama, mama, sad možemo pogaču pojesti!« 

Ali im majka ispripovjedi zgodu: Jedno će di- 
jete — maleno kao i oni — ako bude pojela 
tu pogaču, ozdraviti . . . dijete od sedam godina* 
koje je odbilo sve poslastice svijeta . . .« 

Da dijete može odbiti sve poslastice svijeta, 
ono sedmero zdrave i gladne dječice nije moglo 
shvatiti, ali da mu je i sam pogled u ogledalu 
na tu pogaču činio vodu u ustima, vrlo su dobra 
razumijevali. 

»Mama, učinit ćemo ono, što ti hoćeš.« 

»Mama, zašto je dobro sve ono, što ti hoćeš?« 

»Mama, sve je dobro, što ti hoćeš, jer si ti 
dobra.« 

I sedmero udovičine dječice, dobri kao i majka, 
odlučiše da ponesu kraljeviću pogaču. 

Pa'ž je pokazivao put, sedmero dječice je no- 
silo pogaču, a majka je išla za njima. Pogača je 
cijelog puta širila ijiiris i to takav divni miris, 
da su pijetli, kokoši, psi i kunići trčkarali za 
njima njuškajući zrak, a djeca su se morala ne- 
prestano boriti s napašću da bar komadić ne 
zagrizu. 

No pogača stigne čitava i netaknuta do kra- 
ljevske palače. 

»Evo smo stigli,« reče paž. 

Popeli su se uz stepenice od bijelog mramora 
sa stupovima od kristala. Zlatna vrata otvarala 
su se sama od sebe. Oni su prolazili kroz veli- 
čanstvene dvorane, isiklićene slikari jama i rasvi- 
jetljene. I stigoše u sobicu punu igračaka i lije- 
pih knjiga. Po svijećama na stropu bile su zvi- 
jezde. Na krevetiću je ležao dječak, blijed i iz- 
možden. 

Netom je opazio povorku, gle čuda: trgne se, 
pruži ručice, zgrabi pogaču, zagrize i pojede sve 
do mrvice. Kako ju je gutao, postajao je sve de- 
blji, okrugliji, crveniji i svježiji . . . 

Sedmero dječice zaboravilo je tada svoj glad 
i zapljeskalo rhkama, a udovica je potiho ro- 
nila suze radosnice. U tom času zabrujiše zvona 
sa svih strana. 

»Bogojavljenje! Bogojavljenje! . . . Čas, kada 
treba jesti pogaču!« 

Kraljević pristupi k udovici, okolo koje se oku- 
piše dječica kao pilići oko brižne kvočke, i reče: 

»Dobra ženo! Primi moj poziv i dođi sa svo- 
jom djecom da okusiš moju pogaču. Evo, ja 
sam tvoju čitavu progutao!« 

I povede ih u veliku dvoranu, okićenu cvije- 
ćem. Zidovi su bili od kristala, a svijetla su sjala 
na svim stranama i stropu, tako da ti se činilo 
kao da si među zvijezdama. U dvorani se nalazio 
velik stol sa zlatnim posuđem, sa stabalcima od 
trešanja i pun svakog blaga Božjega: slatkiša, 
dvopeka, voća, sladoleda . . ., a u sredini se na- 
lazila ogromna pogača. 

Za stolom je bio samo kralj, kraljica, kraljević 
i siromašna udovica sa sedmero svoje dječice. 
Sedmero mališa bili su prezadovoljni, da mogu 
jesti tako dobre stvari, i jeli su vrlo mnogo. Na 
gozbi je vladalo iskreno veselje. Djeca su se 
radovala hrani, a kraljevska porodica gledajući 
ih, kako jedu. 

Kad su ustali od stola, pređoše u veliku dvo- 
ranu, gdje je jedan sluga donio kraljeviću neku 
košaricu. Kraljević reče udovici: 

»Ti si me sa svojom djecom spasila, jer ste mi 
pripremno poklonili pogaču i bili spremni da gla- 
dujete na samo Bogojavljenje. Vi ste mi daro- 
vali neprocjenjiv dar, pa ću i ja vas sada daro- 
vati . . .« 

Kraljević udovici pokloni snop klasja. 

»Protresi ga« r reče kraljević, »i vidjet ćeš.« 


Udovica protrese snop, a iz njega počne curiti 
zrnje. No što je zrnje više curilo, to ga čarobna 
klasje bilo sve punije. Za čas je iz klasja ispala 
puna vreća zrnja. 

»A tebi evo žrvanj,« reče najstarijem djetetu. 
1 pruži mu žrvanj od ružičastog mramora: do- 
voljno je bilo samo malo pomaknuti žrvanj — i 
zrnje bi se pretvorilo u brašno. 

»Ti ćeš imati sito,« i kraljević drugom dje- 
tetu dade zlatno sito. Kad bi se u nj metnulo 
brašno i samo ga se malko maknulo, ispadao bi 
cvijet brašna najfinije vrste. 



POVEDE IH U VELIKU DVORANU . . . 


»A ti uzmi šećernicu!« I trećemu dade srebrnu* 
šećernicu punu šećera: što si više šećera iz nje 
vadio, sve ga se više u njoj nalazilo. 

Četvrtom dade kokoš. Svaki put, kad bi joj 
podignuo krila, otkrio bi dvanaest svježih jaja. 

»I jaja su potrebna za pogaču!« reče kraljević. 

Petome dade valjak, koji je sam pravio tije- 
sto: mijesio ga, gnječio i slagao u divne oblike. 

Šestome je dao suhu grančicu, koju je bilo 
dovoljno zabosti u zemlju — i eto ti odmah gra- 
nja za grijanje peći. 

Zadnjem, najmlađem udovičinom djetetu dade 
stabalce, na kojemu je uvijek bilo jedrih bajama, 
koji su se po starom običaju utiskivali u pogaču. 

Tako je udovica uvijek imala hljeba za sebe 
i za sedmero svoje djece. Svakog je dana skup- 
ljala toliko zrnja, da je bez truda, a uz pomoć 
svoje dječice, mogla pripremiti i hljeba i kolača 
i dvopeka i pogača . . . Doista su sve to i radili 
te darivali i prodavali. Tako su djeca postali vrlo 
bogati pekari, a kraljević je htio da svake godine 
na Bogojavljenje dođu skupa s njime blagovati 
pogaču . . . PAULA L. CARRARA 






U jedan mah. Sluga: »Gospodi- 
ne barune! Vani čekaju krojač i po- 
stolar s računima.« 

Barun: »Po svoj prilici doći će 
odmah još i gostioničar, pa možeš 
onda u jedan mah svu trojicu za- 
jedno baciti napolje.« 

Nečuveno. Stražmeštar: »Sto 
mu gromova! Je li takva šta svijet 
još vidio? Eto, ima naočale na nosu 
i još ne vidi, da mu ostraga manj- 
kaju dva gumba?!« 

Ići će, kad platim. Došla kuma Je- 
le u Zagreb, da vidi svoju kćerku, 
koja je u službi kod jedne ugledne 
obitelji na Kreširimovu trgu. Sjede 
kuma Jele u »lektriku«. 

Dolazi kondukter pa je zapita: 
»Kuda ćete, kumo?« 

Jele: »Na Krešimirov trg.« 

Kondukter: »Onamo ne ide tram- 
way!« 

Jele: »O, ići će, kad platim! Eh, 
ne ću ja badava,« gizdavo će kuma. 

Nevjerojatno. Otac: »Ugledaj se, 
Pero, u gospodina Ježića. Došao je 
svojedobno u Zagreb sa ciglom je- 
dnom košuljom, a danas broji mi- 
ljune!« 

Sin: »Pa što radi sa tolikim košu- 
ljama?« 

Barometar. Optičar: »No, kako 
ste zadovoljni sa barometrom?« 

Mušterija: »O, vanredno! Ot- 
kako ga imam, uvijek je lijepo vri- 
jeme!« 

Čudno. O n: »No, gospođice, kako 
je bilo jučer na vašim zarukama?« 

Ona: »Tako, tako! Obično, kao 
uvijek.« 

Njegovo gledište. Vlasnik kuće bio 
je ljetos u Dalmaciji pa je otišao i u 
Solin. 

»Tamo ima mnogo rimskih spome- 
nika, je li?« doda jedan njegov ko- 
lega, s kojim se na Zrinjevcu na klu- 
pi razgovarao. 

»Ima prilično. Ali koliko bi tamo 
trebalo popravaka!« 

Napoleonova kuća. Kad je paro- 
brod prolazio kraj Elbe, upita jedan 
putnik, da li se vidi s ove strane Na- 
poleonova kuća. 


»Dakako,« odgovori pomorac i po- 
kaže mu vrlo velik dvor na obali. 

»Ali, gospodine kapetane, i lani sam 
se s vama vozio. Plovili smo s druge 
strane otoka, pa ste mi i onda poka- 
zivali!« 

»Pa zar vi mislite, da je čovo kao 
Napoleon imao samo jednu kuću?« 

Ništa zato. Gospodin Šime: 
»Ali, Jalžice, pa vi čistite moj tanjur 
sa svojom pregačom!« 

Jalžica: »A, ništa zato! Pregača 
je ionako već zamazana.« 

Naša djeca. Majka: »Zar si po- 
ludio? Zašto daješ tvojoj sestrici da 
jede bugačicu?« 

Sinčić: »Jer se čas prije napila 
tinte.« 

Prava žena. Mladi muž (jednoj 
svojoj znanici): »No, moja žena, isti- 
na, nije baš nikakva krasotica, ali 
imade pameti za dvoje!« 

Z n a n i c a: »Da, da! Čula sam već, 
da je ona baš prava žena za vas.« 

Nesporazumak. Za oluje viče mati 
kćerku da ide u kuću: »Hajde unu- 
tra; grmi!« 

»Mama, ja dobro čujem i ovdje!« 

Na sajmu. Trgovac: »Morate 
znati i to, da ima konja, koji su pa- 
metniji od svojih gospodara.« 

Kupac (radosno): »O da! Jedno- 
ga kakvoga i ja već imadem.« 


ŠAH 

Problem broj 29 



Mat u dva poteza. (Puhan-Baranovski) 




12. s r p n j a. — Englezi podupiru 
Francuze kod ostvarenja tzv. isto- 
čnog pakta, te su engleski posla- 
nici u Rimu, Berlinu i Varšavi pre- 
poručili taj pakt. — U maloj re- 
publici Andori između Francuske 
i Španjolske uveo neki Englez, 
bivši učitelj gimnastike, monarhi- 
ju proglasivši sebe knezom pod 
imenom Oris I. 

13. U njemačkom parlamentu izjavio 
Hitler, da je dao pobiti 77 vođa 
svoje stranke i neke svoje protiv- 
nike, ali nije mu uspjelo pred svi- 
jetom opravdati taj krvavi čin, 
koji je dokazao, da hitlerovska 
Njemačka ne zaslužuje, da je svi- 
jet drži kulturnom državom. 

14. Miinchenski nadbiskup kardinal 
Faulhaber održao propovijed, u 
kojoj je rekao, da katolička Cr- 
kva može pomagati samo režime, 
koji stoje na zdravoj moralnoj 
osnovi, a zatim se oštro oborio 
na njemački narodni socijalizam 
osobito radi širenja vijesti o sa- 
moubistvima onih, koje su hitle- 
rovci zapravo nedavne svoje kr- 
vave subote postrijeljah. 

15. U Francuskoj su socijalisti i ko- 
munisti stvorili jedinstvenu politi- 
čku frontu, da tako marksizam, 
koji je u cijeloj srednjoj Evropi 
propao, sačuvaju od slične sud- 
bine i u Francuskoj. 

16. U San Francisku u zapadnoj Ame- 
rici nastupio generalni štrajk rad- 
ništva u velikom opsegu, te se tu 
ima pokazati, da li je kapitalizam 
u Americi još uvijek svemoćan. 
Roosevelt je imenovao nadbisku- 
pa dra Hanna iz San Franciska 
za predsjednika odbora, koji ima 
da posreduje između štrajkaša i 
poslodavaca. 

17. Spor između katalonske autonom- 
ne vlade i španjolske središnje 
vlade izglađen. 

18. Francuske novine pišu, da je nje- 
mačka vojska (tzv. Reichsvehr) 
pod generalom Fritschom ustala 
protiv Hitlera radi krvavih doga- 
đaja 30. lipnja te da je zbog to- 
ga Hitler u teškom položaju. 


DOBRIJANOVA ŠETNJA 



U šetnju nam čika ide, 
da rastjera brigu. 
Gledajte ga, kako marno 
čita neku knjigu! 


Tu ga čeka prazna klupa, 
na nju će da sjede, 
ali eto našem čiki 
nevolje i bijede! 


Svalio se on i klupa, 
knjiga u zrak ode, 
a s njom kapa i lulica 
na sve strane brode. 


A da konac bude ljepši, 
eto lonca boje: 
na glavu će čiti pasti, 
da učini svoje . . . 

Gore : 

HRVATSKO PJEVAČKO 
DRUŠTVO „M A J E V I C A“ 
U TUZLI 
Desno : 

DJECA IZ Z V 0 RNIKA, 
KOJA RADO ČITAJU 
O NAŠEM ČIKI 
DOBRI J ANU 







REBUS 



ŠARADE 

1. Riba i drvo viđeno često 
daju lijepo banatsko mjesto 

2. Dvije iste kratice reci sad 
pa ćeš dobit lijepi češki grad 


3. Nepoznato ime neko 
s životinjom izjednači, 
pa ćeš posve lako time 
države tad ime naći! 

BROJCANICA 

l, 2, 3, 4 Turski naziv crne boje, 
čuvaj od nje lice svoje. 

6, 7, 8, 6 To unučić rado gleda 

sjedeć mirno pokraj djeda. 
3, 4, l, 2 Na svijetu nekog nema, 
kome ona se ne sprema. 

5, 7, 3, 4 To je lijepo žensko ime 
i mnoge se zovu njime. 

J — <8 Ovo cvijeće, druzi mili, 
ne biste li pogodili. 

frtOHONIMI 

Šumica i=» pjesnik 
Prometno sredstvo — grad 
Močvara « žensko ime 
Biljka « geografski pojam 
Oruđe « dio glave 
Pridjev ^ primorsko mjesto 
Kovina ^ primorski grad 
Grijalo naše mjesto 


ODGONETKE 

ODGONETKE IZ BR. 22. 

1. Čarobna piramida, l.a, 2. pa, 3. 
par, 4. park, 6. Pakra, 6. Pakrac, 7. 
Kaprica, 8, Krapinac, 9. Pankracij, 10. 
pankracija, 

2. Logogrif. Vjernik — vjerenik. 

3. Skrivačice. 1. Sisak. 2. Tuzla. 3. 
Maribor. 4. Đakovo. 5. Zemun. 6. Za- 
dar. 7. Mostar. 8. Sinj. 

ODGONETKA IZ BR. 23. 

Slogovni mozaik. Vatra, pralje, taj- 
na, vonju, tele, žeži, tamo, užina, sa- 
po = »Prava tajna života leži samo 
u traženju ljepote«. 

ODGONETKE IZ BR. 25. 

Slovčanica. Asuan, Maslo, Poket, 
Karlo, Bosut, Sunja, Iguan. 

Amerikanska križaljka. Vodora- 
vno: 1 K, 2 svat, 3 Kant, 4 a, 5 Ka, 
6 Vatikan, 7 na 8 kan, 9 Atika, 10 
ina, 11 kana, 12 tik, 13 Nina, 14 ka- 
nap, 15 i 16 Anina, 17 kanape, 18 
Janina. 


llustrovani tjednik „Obitelj m izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se re vraćaju. „ Obitelj “ izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji 
Zagreb, Trenkova 1 . Adresa uredništva i uprave „Obitelji' : Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536. 
„ Obitelj u se tiska u Tiskari Narodnih Noviha u Zagrebu. Za tiskaru odgovara V . Kirin, Deželićeva ul. 2. 

Slika na naslovnoj strani: Poprsje Bleonore ArugonsKe. — Izradio Franjo iz 
Lovrane (Francesco Laurana) iz 15 stoljeća. Nalazi se u Narodnom Muzeju u Palermu 



Gore i desno: S IZLETA HRVATSKIH 
SVEĆENIKA I BOGOSLOVA S MSGROM 
MAĐERCEM, REKTOROM ZAVODA 
SV. JERONIMA U RIMU, U PREKRA- 
SNE PREDJELE PARKA TIVOLI 
Foto Ivan Pavlinec 


TIVOLI HOD RIMD 


Velikaši starog latinskoga Rima urediše 
sebi ljetnikovce po obroncima susjednih 
sabinskih i albanskih (Albano) gora. Kao 
znameniti govornik Cicero kraj Frascatti-a, 
tako je čuveni pjesnik Horacije svoj tuscu- 
lum podigao u Tivoli-u, koji je po tom do- 
bio mjesto i u njegovim pjesmama. Tivoli 
je gradić od Rima udaljen 28 km, sa više 
hiljada stanovnika, a starinom svojom vele, 
da pretiče i sam Rim. Dopuzao je sasvim do 
rubova gudure, u koju se baca rijeka Ani- 
: ene, čineći velike slapove. Tu rijeku, što 
je neki zovu i Teverone (= Tiberčić), sveo 
je nekoć dotle kroz razne prodore i ru- 
kave car Hadrijan. Godine 1^43. rijeka je 


toliko bjesnjela, da je raskinula krajne pe- 
ćine i survala tridesetak kuća sa stanovni- 
cima u ponor. Zato ju je papa Pijo IX. dao 
provesti u drugi tok. 

Najljepše, što se u Tivoli-u može vidjeti, 
jest t. zv. Villa d’ Este, perivoj, uređen baš 
na obroncima spomenute gudure. Taj je 
park doista umjetnički uređen. Da ni ne 
spominjemo nasade i cvjetnate figure, kla- 
sične gradnje i kipove, u hiljade načina tu 
voda skače, prebacuje se, pišti. Ovdje je 
slap nad jezercem, ondje vodoskok u formi 
sjevernoga gejzira, ondje se -opet voda spu- 
šta preko velikog postamenta u obliku cr- 
kvenih orgulja, tamo riba izbacuje vodu 
kroz svoje škrge ili je napuhnutih usta 
pušta satir. Na lijevom boku prodoli vide 
se ostaci poganskoga Vestinog hrama. 

Tivoli-u je i katedrala, jer je bisku- 
pija, koja pripada pod jednoga od rimskih 
kardinala (suburbikalna biskupija). U žup- 
noj crkvi ima nekoliko slika iz 17. vi- 
jeka. 

Okolišna su brda dosta pusta, po obron- 
cima lijepi vinogradi. Spusti li se Izletnik 
od grada prema južnoj strani, preko starih 
maslenika, doći će za Četvrt sata do ruše- 
vina »Villa Hadriana«. Tu si je u dolini 
nekoć car Hadrijan uredio čitav grad s pa- 
lačama, šetalištima, kazalištem, kupkama. 
Danas su to hrpe kamenja, što ga znati- 
željni stranci ogledaju na sve načine, dok 
konačno, pritisnuti žegom ne svrše u su- 
sjednoj gostionici, odakle će se autobusom 
vratiti natrag u Tivoli, da ih tada elektri- 
čna željeznica odveze opet u Rim. 


Ilica t2fl f?) J0 ««**§ 

Ilica T28 me« ni 


TORBICE 

Ftizy.Kovćezi 

u svim veličinama 

TOME U SPSE (MTENTliE), ROVtARHE. TOMtl 

za dame i sve vrsti kožnate robe 
Sada : 

Nova zgrada Zaklade, 

ugao Ilice 1 harana Jelačlća. 


14 0 0 d ft n a r a 1. V. — 20. VI. te 
X. — 15. X. stoji Vas dvadesetdnevni bo- 
ravak u Slatini Radenci. Stan, hrana (obična ili 
dijetna), kupanje, dva liječnička pregleda 
(Rentgen itd. ) analiza mokraće i sve takse 
uračunate. Možete si Vi pretstaviti užitak i 
djelovanje na zdravlje kupati se u čuvenoj 
Radenskoj kiselici ? Liječi mnoge bolesti srca. 
bubrega, jetara, želuca, viški tlak, giht, skle- 
rozu, smetnje starosti, kamence, unutrašnje 
žlijezde. Tražite opširan prospekt. Besplatno. 
Kupalište i Lječilište Slatina Radenci, Slove- 
nija. Glavni zastupnik za Zagreb i okolicu. 
Ljubljanska ulica broj 5, Telefon broj 36-31 

